Nukata Mawu Ðe Mɔ Fukpekpe Li? | Biblia ƒe Nufiafia\nNukata Mawu Ðe Mɔ Fukpekpe Li?\nMawu gbɔe fukpekpe siwo le xexeame tsoa?\nNya kawoe fɔ ɖe te le Eden-bɔa me?\nAleke Mawu awɔ aɖe nusiwo gbɔ ameƒomea ƒe fukpekpe tso la ɖa?\n1, 2. Fukpekpe kawo ƒomevi me tom amewo le egbea, si na ame geɖe biaa nya ka?\nLE DUKƆ aɖe si me aʋawɔwɔ nɔ edzi yim le la, wolɔ dumevi akpe geɖe siwo nye nyɔnuwo kple ɖeviwo, amesiwo wowu le aʋaa me la heɖi wo ɖe yɔdo gã ɖeka aɖe si woɖe me, eye wotu atitsoga suewo ƒo xlã yɔdoa. Woŋlɔ biabia sia ɖe atitsogawo dometɔ ɖesiaɖe dzi be: “Nukatae?” Ɣeaɖewoɣi vevesese si wu tsɔtsɔ ye nana wobiaa nya ma. Amewo tsɔa nuxaxa biaa nya ma ne woƒe ame vevi aɖe ku le aʋawɔwɔ, afɔku, dɔléle, alo nuvlowɔwɔ aɖe me; ne afɔku aɖe na woƒe aƒe dome gblẽ, alo wòkplɔ wo de fukpekpe manyagblɔ aɖewo me. Wodina be yewoanya nusita afɔku mawo dzɔ ɖe yewo dzi ɖo.\n2 Nukatae Mawu ɖe mɔ fukpekpe li? Ne Yehowa Mawu nye ŋusẽkatãtɔ, amesi lɔ̃a ame, amesi si nunya le, eye wòle dzɔdzɔe la, ke nukatae xexeame yɔ fũ kple fuléle kple numadzɔmadzɔwɔwɔ alea gbegbe ɖo? Èbu biabia siawo ŋu kpɔa?\n3, 4. (a) Nukae fia be menye nu gbegblẽe wònye be woabia nusita Mawu ɖe mɔ ɖe fukpekpe ŋu o? (b) Aleke Yehowa sena le eɖokui me le ŋutasesẽ kple fukpekpe ŋu?\n3 Ðe wònye nu gbegblẽ be woabia nusitae Mawu ɖe mɔ ɖe fukpekpe ŋua? Ame aɖewo vɔ̃na be nya siawo tɔgbe biabia afia be xɔse mele yewo si o alo be yewomele bubu dem Mawu ŋu o. Gake ne èxlẽ Biblia la, àkpɔe be mawuvɔ̃la wɔnuteƒe aɖewo siwo nɔ anyi le blema bia nya mawo tɔgbe. Le kpɔɖeŋu me, nyagblɔɖila Xabakuk bia Yehowa be: “Nukaŋuti nèna mele nu vlo wɔwɔ teƒe kpɔm, eye nèle hiãkame kpɔm kple ŋku, gbegblẽ kple ŋutasesẽ le ŋkunye me, avuwɔwɔ li, eye dzre dzɔ?”—Xabakuk 1:3.\nYehowa aɖe fukpekpe ɖesiaɖe ɖa\n4 Ðe Yehowa ka mo na nyagblɔɖila Xabakuk si nye nuteƒewɔla ɖe nya mawo biabia ta? Ao. Ke boŋ Mawu na wotsɔ Xabakuk ƒe nya siwo tso dzime la kpe ɖe Biblia me nya siwo tso gbɔgbɔ me ŋu. Mawu kpe ɖe eŋu wòse nuwo gɔme nyuie wu eye eƒe xɔse va sẽ ŋu ɖe edzi. Esia dim Yehowa le na wò hã. Ðo ŋku edzi be Biblia na míenya be “eyama léa be na mi.” (Petro I, 5:7) Mawu lé fu ŋutasesẽ kple fukpekpe siwo dona tsoa eme kura wu amesiame. (Yesaya 55:8, 9) Ne aleae wòle la, ke nukatae fukpekpe yɔ xexeame alea gbegbe?\nNUKATA FUKPEKPE BƆ ALEA GBEGBE?\n5. Ŋuɖoɖo kawoe amewo nana zi geɖe ku ɖe amegbetɔwo ƒe fukpekpe ŋu, gake nukae nye Biblia ƒe nufiafia?\n5 Subɔsubɔha vovovo me tɔwo yia woƒe hakplɔlawo kple nufialawo gbɔ va biaa nusita fukpekpe bɔ alea gbegbe ɖo la wo. Zi geɖe la, ŋuɖoɖo si woxɔna enye be Mawue naa amewo kpea fu eye be eyae ɖo nusianu si ava dzɔ, si me afɔkuwo hã le, la ɖi tso gbaɖegbe ke. Wogblɔ na ame geɖe be míate ŋu ase Mawu ƒe mɔwo gɔme o, alo wogblɔna be eyae naa amewo kuna—ɖeviwo hã—ale be woava nɔ ye gbɔ le dziƒo. Gake abe alesi nèva srɔ̃e ene la, Yehowa Mawu mehea nu vɔ̃ɖi vanae gbeɖe o. Biblia gblɔ be: “Nede megbe xaa be, Mawu nawɔ nu vɔ̃ɖi, eye ŋusẽkatãtɔ nawɔ nu madzɔmadzɔ.”—Hiob 34:10.\n6. Nukatae amewo daa fɔbubu ɖe Mawu dzi vodadatɔe be eya gbɔe fukpekpe siwo le xexeame tso?\n6 Ènya nusita amewo daa fɔbubu ɖe Mawu dzi vodadatɔe be eya gbɔe fukpekpe siwo katã le xexeame la tsoa? Zi geɖe la, wodaa fɔbubua ɖe Mawu Ŋusẽkatãtɔ la dzi le esi wosusui be eyae nye xexe sia dzi ɖula ta. Womenya nyateƒenya vevi bɔbɔe aɖe si le Biblia me o. Èsrɔ̃ nu tso nyateƒenya ma ŋu le agbalẽ sia ƒe Ta 3 lia me. Amesi tututu le xexe sia dzi ɖum enye Satana Abosam.\n7, 8. (a) Aleke xexe sia ɖea amesi le edzi ɖum la ƒe nɔnɔme fianae? (b) Aleke amegbetɔwo ƒe blibomademade kpakple “azãgbe kple nuɖiɖeame” he fukpekpe vɛ?\n7 Biblia gblɔe eme kɔ ƒã be: “Xexeme blibo la katã le vɔ̃ɖitɔ la me.” (Yohanes I, 5:19) Ne èbu nusiwo le dzɔdzɔm ŋu la, ɖe mèkpɔe be susu le nya sia me oa? Gbɔgbɔmenuwɔwɔ makpɔmakpɔ, “amesi nye xexeame katã blela,” ƒe nɔnɔme tututue xexe sia ɖena fiana. (Nyaɖeɖefia 12:9) Futɔ, ameblela, kple ŋutasẽlae Satana nye. Esia tae xexe sia si le eƒe ŋusẽkpɔɖeamedzi te la hã me yɔ fũ kple fuléle, amebeble, kple ŋutasẽnuwɔwɔ ɖo. Susu siwo ta fukpekpe bɔ ɖe xexe sia me la dometɔ ɖeka enye ema.\n8 Susu evelia si ta fukpekpe bɔ ɖe xexeamee nye be ameƒomea me tɔwo va zu ame madeblibowo kple nuvɔ̃mewo tso esime aglãdzedze dze egɔme le Eden-bɔa me ke, abe alesi míedzro emee le Ta 3 lia me ene. Amegbetɔ nuvɔ̃mewo ʋlina be yewoakpɔ ŋusẽ ɖe ame bubuwo dzi, eye esia hea aʋawɔwɔ, ameteteɖeanyi, kple fukpekpe vɛ. (Nyagblɔla 4:1; 8:9) Nu etɔ̃lia si hea fukpekpe vɛ enye “azãgbe kple nuɖiɖeame.” (Nyagblɔla 9:11) Esi menye Yehowae nye xexe sia ƒe Dziɖula kple etakpɔla o ta la, amewo te ŋu kpea fu le esi nuɖiɖeamewo dzɔna ɖe wo dzi le vome ta.\n9. Nukatae míate ŋu aka ɖe edzi be susu nyui aɖe kokoko tae Yehowa ɖe mɔ ɖe fukpekpe ŋu?\n9 Efaa dzi na mí be míanyae be Mawu mehea fukpekpe vaa amewo dzi o. Menye eya gbɔe aʋawɔwɔ, nuvlowɔwɔ, ameteteɖeanyi, alo dzɔdzɔmefɔkuwo gɔ̃ hã si na amewo kpea fu la tso o. Ke hã, ele be míanya ŋuɖoɖo na biabia sia be, Nukatae Yehowa ɖe mɔ ɖe fukpekpe siawo katã ŋu? Ne eyae nye Ŋusẽkatãtɔ la, ke ŋusẽ le esi be wòaxe mɔ ɖe fukpekpe nu. Ekema nukatae mele ŋusẽ ma zãm o? Anye susu nyui aɖe kokoko tae, elabena míeva nyae be lɔlɔ̃ ƒe Mawue wònye.—Yohanes I, 4:8.\nNYA VEVI AÐE FƆ ÐE TE\n10. Nuka ŋue Satana tsɔ nya ɖo, eye to mɔ ka nu?\n10 Be míanya nusita Mawu ɖe mɔ fukpekpe li la, ahiã be míatrɔ susu ɖe ɣeyiɣi si fukpekpe dze egɔmee ŋu. Nya vevi aɖee Satana fɔ ɖe te esi wòble Adam kple Xawa wogbe toɖoɖo Yehowa. Satana metsɔ nya ɖe Yehowa ƒe ŋusẽ ŋu o. Satana ŋutɔ gɔ̃ hã nya nyuie be seɖoƒe meli na Yehowa ƒe ŋusẽ o. Nusi ŋu Satana tsɔ nya ɖoe nye Yehowa ƒe dzedze be wòaɖu dzi. Esi Satana gblɔ be Mawu nye ameblela si gbea nu nyuiwo tsɔtsɔ na eteviwo la, ɖe wònɔ Yehowa nu tsom be dziɖula vɔ̃ɖie wònye. (Mose I, 3:2-5) Satana ƒe nyawo fia be eme anyo na ameƒomea kura wu ne menye Mawue nye woƒe dziɖula o. Esia nye tsitretsitsi ɖe Yehowa ƒe dziɖulanyenye, si nye eƒe dzedze be wòaɖu dzi, ŋu.\n11. Nukatae Yehowa metsrɔ̃ aglãdzelawo le Eden-bɔa me enumake ko evɔ o?\n11 Adam kple Xawa dze aglã ɖe Yehowa ŋu. Woto esia me nɔ gbɔgblɔm be: ‘Míehiã Yehowa be wòanye míaƒe Dziɖula o. Míate ŋu atso nya me na mía ɖokui le nusi nye nyui kple vɔ̃ ŋu.’ Aleke Yehowa awɔ akpɔ nya si fɔ ɖe te gbɔe? Aleke wòawɔ afia eƒe nuwɔwɔ siwo katã si nunya le woakpɔe be aglãdzelaawoe da ƒu eye be yeƒe mɔwoe nye nyuitɔ kekeake vavã? Ame aɖewo agblɔ be ɖe wòle be Mawu natsrɔ̃ aglãdzela mawo enumake ahawɔ nuwo yeyee hafi. Gake Yehowa do ŋgɔ gblɔ eƒe tameɖoɖo xoxo be anyigbaa nayɔ kple Adam kple Xawa ƒe dzidzimeviwo, eye woanɔ agbe le paradiso me le anyigba dzi. (Mose I, 1:28) Yehowa naa eƒe tameɖoɖowo vaa eme ɣesiaɣi. (Yesaya 55:10, 11) Azɔ hã, aglãdzela mawo tsɔtsrɔ̃ ɖa le Eden-bɔa me enumake mana woakpɔ ŋuɖoɖo na biabia si fɔ ɖe te ku ɖe Yehowa ƒe dzedze be wòaɖu dzi ŋu o.\n12, 13. Wɔ nusita Yehowa ɖe mɔ na Satana be wòanye xexe sia dziɖula kple nusita Mawu ɖe mɔ amegbetɔwo ɖua fia ɖe wo haviwo dzi la ƒe kpɔɖeŋu.\n12 Na míabu kpɔɖeŋu sia ŋu kpɔ. Tsɔe be nufiala aɖe le alesi eƒe sukuviwo awɔ abu akɔnta sesẽ aɖe la fiam wo. Sukuvi aɖe si nya nu le sukuxɔa me gake wònye aglãdzela tsɔ nya ɖe nufialaa ŋu be mɔ si dzi wòto le akɔntaa bum mesɔ o. Be wòaɖee afia be nufiala la mebi ɖe nua fiafia me o la, aglãdzela sia ƒu asi akɔ be yenya mɔnu aɖe si nyo wu kura si dzi woato akpɔ kuxia gbɔ. Sukuvi aɖewo ƒe susu wɔ na wo be aglãdzela la ƒe nyaa le eme, eye woawo hã wodze aglã. Nukae wòle be nufialaa nawɔ? Ne enyã sukuvi dzeaglãawo le sukuxɔa me la, ŋusẽ kae wòakpɔ ɖe sukuvi mamlɛawo dzi? Ðe womaxɔe ase be yewo hati ma kple amesiwo wɔ ɖeka kplii ƒe nyaa le eme oa? Sukuvi mamlɛawo katã magade bubu nufialaa ŋu o, eye wòawɔ na wo be ɖe nufialaa le vɔvɔ̃m be woado ŋukpe ye tae wònyã wo ɖa enumake. Gake tsɔe be nufialaa ɖe mɔ na aglãdzelaa be wòafia sukuviawo alesi eya akpɔ kuxia gbɔe.\nÐe sukuvia dze be wòafia mɔ wu nufialaa ŋutɔa?\n13 Yehowa wɔ nane si sɔ kple nusi nufiala sia wɔ. Ðo ŋku edzi be menye amesiwo dze aglã le Eden-bɔa me koe nya sia ka o. Mawudɔla miliɔn geɖewo hã nɔ eteƒe kpɔm. (Hiob 38:7; Daniel 7:10) Alesi Yehowa akpɔ nya si fɔ ɖe te gbɔe la akpɔ ŋusẽ gã aɖe ɖe mawudɔla mawo kple mlɔeba nuwɔwɔ siwo katã si nunya le dzi. Eyata nukae Yehowa wɔ? Eɖe mɔ na Satana be wòafia alesi eya aɖu ameƒomea dzii. Mawu ɖe mɔ hã be amegbetɔwo naɖu fia ɖe wo haviwo dzi le Satana ƒe ŋusẽkpɔɖeamedzi te.\n14. Viɖe kae ado tso Yehowa ƒe nyametsotso be yeaɖe mɔ amegbetɔwo naɖu wo ɖokui dzi me?\n14 Nufiala si le míaƒe kpɔɖeŋua me nyae be aglãdzela la kple amesiwo wɔ ɖeka kplii ƒe nyawo mele eme o. Gake enya hã be mɔnukpɔkpɔ nana wo be woatsɔ atee akpɔ be woaɖo kpe woƒe nyaa dzi la aɖe vi na amesiwo katã le sukuxɔa me. Ne aglãdzelawo do kpo nu la, sukuvi ɖianukware mamlɛawo katã akpɔe adze si keŋ be yewoƒe nufiala la koe dze be wòafia mɔ sukuviawo. Ekema ne nufialaa va nyã aglãdzela ɖesiaɖe ɖa le sukuxɔa me le ema megbe la, woase nusitae la gɔme. Nenema ke Yehowa nyae be aɖe vi na amegbetɔ dzianukwaretɔwo katã kple mawudɔlawo siaa ne wokpɔe be Satana kple ehati aglãdzelawo do kpo nu eye be amegbetɔwo mate ŋu aɖu wo ɖokui dzi o. Ekema abe Yeremya si nɔ anyi le blema ene la, woava kpɔ nyateƒenya vevi sia adze sii be: “Yehowa, menyae be, amegbetɔ ƒe mɔ kple ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.”—Yeremya 10:23.\nNUKATAE ETEƑE DIDI ALEA?\n15, 16. (a) Nukata Yehowa ɖe mɔ fukpekpe li ɣeyiɣi didi sia gbegbe? (b) Nukatae Yehowa mexe mɔ ɖe nuwo, abe nuvlowɔwɔ dziŋɔwo ene, nu o?\n15 Gake nukatae Yehowa ɖe mɔ fukpekpe li ɣeyiɣi didi sia gbegbe? Eye nukatae mexea mɔ ɖe nu vɔ̃ɖiwo ƒe dzɔdzɔ nu o? Enyo, wò ya bu nu eve siwo nufiala si le míaƒe kpɔɖeŋua me mawɔ o ŋu kpɔ. Gbã, maxe mɔ ɖe sukuvi dzeaglã la nu ne ele eƒe mɔnua me ɖem o. Evelia, nufialaa makpe ɖe aglãdzelaa ŋu ne ele eƒe mɔnua tem kpɔ o. Azɔ bu nu eve siwo Yehowa hã ɖo be yemawɔ o ŋu kpɔ. Gbã, mexe mɔ ɖe Satana kple amesiwo le eƒe akpa dzi nu esi wole agbagba dzem be yewoaɖee afia be yewoƒe nyae nye nyateƒe o. Eyata eva hiã be wòaɖe mɔ na wo ɣeyiɣi aɖe. Le ƒe akpe geɖe siwo va yi me la, ameƒomea te wo ɖokui dzi ɖuɖu, alo te amegbetɔwo ƒe dziɖuɖu, ƒe mɔnu ƒomevi vovovowo kpɔ. Amegbetɔwo nya wɔ ŋgɔyiyi aɖewo le dzɔdzɔmeŋutinunya kple nutovɛ aɖewo me ya, gake ɖeko madzɔmadzɔnyenye, hiãkame, nuvlowɔwɔ, kple aʋawɔwɔ nu le sesẽm ɖe edzi. Edze ƒã be amegbetɔwo ƒe dziɖuɖu do kpo nu.\n16 Evelia, Yehowa mele asi kpem ɖe Satana ŋu le xexe sia dzi ɖuɖu me o. Le kpɔɖeŋu me, ne Mawu xe mɔ ɖe nuvlowɔwɔ dziŋɔwo nu la, ɖe ema mafia be ele asi kpem ɖe aglãdzelaawo ŋu be woaɖo kpe woƒe mɔnua dzi oa? Ne Mawu de asi eme la, ɖe ema mana amewo nasusui be ɖewohĩ amegbetɔwo ate ŋu aɖu wo ɖokui dzi afɔkuwo manɔmee oa? Ne ɖe Yehowa wɔ nu alea la, anye ne ava nɔ woƒe alakpanyaa dzi dem. Evɔ “Mawu mate ŋu aka aʋatso . . . o.”—Hebritɔwo 6:18.\n17, 18. Nukae Yehowa awɔ tso nu gbegblẽ siwo katã do tso amegbetɔwo ƒe dziɖuɖu kple Satana ƒe ŋusẽkpɔɖeamedzi me ŋu?\n17 Ke nusiwo gbegbe gblẽ le ɣeyiɣi didi siwo katã wotsɔ dze aglã ɖe Mawu ŋu me ya ɖe? Ele be míaɖo ŋku edzi nyuie be Yehowae nye ŋusẽkatãtɔ la. Eyata ate ŋu aɖe nusiwo gbɔ amegbetɔwo ƒe fukpekpe tso la ɖa eye aɖe wo ɖa hã. Abe alesi míesrɔ̃e va yi ene la, woaɖɔ alesi gbegbe wogblẽ nu le anyigba la ŋui ɖo ne wotrɔ xexeame wòzu Paradiso. To Yesu ƒe tafevɔsa dzixɔxɔse me la, woaɖe nusiwo katã nuvɔ̃ he vɛ la ɖa, eye woaɖɔ nusiwo katã ku gblẽ hã ɖo to amewo fɔfɔ ɖe tsitre me. Aleae Mawu azã Yesu ‘wòagblẽ Abosam ƒe dɔwɔwɔwo mee.’ (Yohanes I, 3:8) Ɣeyiɣi si sɔ tututu dzie Yehowa awɔ nusiawo katã. Ele be wòadzɔ dzi na mí be metso kaba akpa o, elabena eƒe dzigbɔgbɔ blewu na mɔnukpɔkpɔ va su mía si be míatsɔ asrɔ̃ nu tso nyateƒea ŋu ahasubɔe. (Petro II, 3:9, 10) Le ɣeyiɣi ma ke me la, Mawu le amesiwo asubɔe le anukware me la dim eye wòle kpekpem ɖe wo ŋu be woanɔ te ɖe fukpekpe ɖesiaɖe si ate ŋu ava wo dzi le xexe gblẽku sia me la nu.—Yohanes 4:23; Korintotɔwo I, 10:13.\n18 Ame aɖewo abia be, Ðe womaxe mɔ ɖe fukpekpe siawo katã nu hafi ne ɖe Mawu wɔ Adam kple Xawa ale be womate ŋu adze aglã kura oa? Be míakpɔ ŋuɖoɖo na biabia sia la, ele be nàɖo ŋku nunana xɔasi aɖe si Yehowa na wò la dzi.\nALEKE NÀWƆ NUNANA SI MAWU TSƆ NA WÒ LA ŊUDƆE?\nMawu akpe ɖe ŋuwò nàdo dzi le fukpekpe me\n19. Nunana xɔasi kae Yehowa na mí, eye nukata wòle be míade asixɔxɔ eŋu?\n19 Míede dzesii le Ta 5 lia me be wowɔ amegbetɔwo hetsɔ tiatiawɔblɔɖe na wo. Ènya alesi gbegbe nunana sia xɔ asiia? Mawu wɔ lã ƒomevi vovovo gbogbo aɖewo, eye seselelãme nu koŋue wowɔa nu ɖo. (Lododowo 30:24) Amegbetɔwo te ŋu wɔ mɔ̃ aɖewo siwo ŋu wotrɔ asi le be woawɔ nusianu si wode wo me be woawɔ. Ðe wòadzɔ dzi na mí ne nenemae Mawu wɔ mía? Ao, enye dzidzɔ na mí be wona ablɔɖe mí be míawɔ tiatia le amesi ƒomevi míedi be míava zu, agbe si ƒomevi míedi be míanɔ, xɔlɔ̃ siwo míedi be míadze, kple bubuawo ŋu. Edzɔa dzi na mí be ablɔɖe aɖe sinu nasu mía si, eye esia ƒe vivi ye Mawu di be míase.\n20, 21. Aleke míawɔ tiatiawɔblɔɖe ƒe nunana la ŋudɔ le mɔ nyuitɔ kekeake nu, eye nukata wòle be míadi be míawɔe nenema?\n20 Yehowa medi be woatsɔ dzizizi asubɔ ye o. (Korintotɔwo II, 9:7) Le kpɔɖeŋu me: Kae adzɔ dzi na dzila wu—ne ɖevi aɖe gblɔ tso dzime be “akpe na wò” alo ne wogblɔ nɛ be wòada akpe hafi wògblɔe? Eyata biabia vevitɔe nye, Aleke nàzã wò tiatiawɔblɔɖe si Yehowa na wò lae? Satana, Adam, kple Xawa wɔ woƒe tiatiawɔblɔɖea ŋudɔ ɖe mɔ gbegblẽtɔ nu. Wogbe Yehowa Mawu. Ke nukae wò ya nàwɔ?\n21 Mɔnukpɔkpɔ ʋu ɖi na wò be nàwɔ tiatiawɔblɔɖe ƒe nunana nyui la ŋudɔ le mɔ nyuitɔ kekeake nu. Àte ŋu ava wɔ ɖeka kple ame miliɔn geɖe siwo tiae be yewoanɔ Yehowa ƒe akpa dzi. Wonaa Mawu kpɔa dzidzɔ elabena wole akpa vevi aɖe wɔm be woaɖee afia be aʋatsokalae Satana nye eye wònye dziɖula si do kpo nu keŋkeŋ. (Lododowo 27:11) Wò hã àte ŋu aɖee afia ne èwɔ tiatia nyuitɔ le agbe me. Woaɖe alesi nàwɔ esiae me le ta si kplɔ esia ɖo me.\nMenye Mawu gbɔe nɔnɔme gbegblẽ siwo le xexeame la tso o.—Hiob 34:10.\nSatana tsɔ nya ɖe Yehowa ƒe dzedze be wòaɖu dzi ŋu esi wògblɔ be Mawu nye ameblela si tea nu nyuiwo esubɔlawo.—Mose I, 3:2-5.\nYehowa ato Via, si nye Mesia Fiaɖuƒea ƒe Fia, dzi aɖe ameƒomea tso fukpekpe me ahaɖɔ nuwo ɖo.—Yohanes I, 3:8.\nNu Ka Ta Mawu Ðe Mɔ Fukpekpe Li? (Akpa 1)\nƉoe Ɖe Amewo Ɖoe Ɖe Amewo Nukata Mawu Ðe Mɔ Fukpekpe Li?


Yesu Fia Nu Tso Gbedodoɖa Kple Ðokuibɔbɔ Ƒe Vevienyenye Ŋu | Yesu Ƒe Agbemeŋutinya\nNuhiahiã Vevi Eve—Gbedodoɖa Kple Ðokuibɔbɔ\nAHOSI SI MENA TA O ŊUTI LODODOA\nFARISITƆ KPLE ADZƆXƆLA LA\nYesu do lo na eƒe nusrɔ̃lawo ku ɖe ale si wòle be woanɔ gbedodoɖa dzi madzudzɔmadzudzɔe ŋu va yi. (Luka 11:5-13) Anye be Samaria alo Galilea ye wòle fifia, eye egate gbe ɖe ale si wòle vevie be woagana ta le gbedodoɖa me o la dzi. Ewɔ esia to lo bubu si wògado na wo la dzi ale:\n“Ʋɔnudrɔ̃la aɖe le du aɖe me, si mevɔ̃a Mawu o, eye mebua ame hã o. Ke ahosi aɖe hã le du ma me, si yia egbɔ enuenu gblɔna nɛ be, ‘Drɔ̃ ʋɔnu dzɔdzɔe nam le nye kple ame si tsɔ nya ɖe ŋunye la dome.’ Ke melɔ̃ be yeakpe ɖe eŋu o hena ɣeyiɣi aɖe, gake emegbe la, egblɔ na eɖokui be, ‘Togbɔ be nyemevɔ̃a Mawu o, eye nyemebua ame aɖeke o hã la, esi ahosi sia le fu ɖem nam ɣesiaɣi ta la, mana woadrɔ̃ ʋɔnu dzɔdzɔe nɛ, ale be wòaganɔ vavam ahatsɔ eƒe nubiabiawo anɔ fu ɖem nam atraɖii o.’”—Luka 18:2-5.\nYesu gblɔ nufiame si le lododoa me ale: “Togbɔ be ame madzɔmadzɔe ʋɔnudrɔ̃la sia nye hã la, miese nya si wògblɔ ɖe! Ekema ɖe Mawu mana woadrɔ̃ ʋɔnu dzɔdzɔe na eƒe ame tiatia siwo le ɣli dom nɛ zã kple keli, esi wògbɔ dzi ɖi blewu na wo oa?” (Luka 18:6, 7) Nu ka fiam Yesu le tso Fofoa ŋu le lododo sia me?\nEme kɔ ƒãa be Yesu ƒe nyawo mefia be Yehowa Mawu le abe ʋɔnudrɔ̃la madzɔmadzɔ ma ene o. Vovototo si le Mawu kple ʋɔnudrɔ̃laa dome dzie wònɔ susu hem yi be: Ne ʋɔnudrɔ̃la madzɔmadzɔ si nye amegbetɔ gɔ̃ hã atso ɖe kukuɖeɖe madzudzɔmadzudzɔe ŋu la, ekema ɖikeke mele eme o be Mawu ya awɔe geɖe wu. Enye Mawu dzɔdzɔe kple nu nyui wɔla si atɔ na eƒe amewo ne womena ta le gbedodoɖa me o. Esia dze ƒãa le nya si Yesu gblɔ kpee me be: “Mele egblɔm na mi be, [Mawu] ana woadrɔ̃ ʋɔnu dzɔdzɔe na wo kaba.”—Luka 18:8.\nZi geɖe la, womedrɔ̃a ʋɔnu dzɔdzɔe na ame tsɛwo kple hiãtɔwo o, ke wovea ame ŋkutawo kple kesinɔtɔwo ya nu. Gake Mawu ya mele nenema o. Le ɣeyiɣi nyuitɔ dzi la, awɔ nu si dzɔ, si nye be akpɔ egbɔ be wohe to na ame vɔ̃ɖiwo, eye wòana agbe mavɔ esubɔlawo.\nAme kawo sie xɔse le abe ahosi la ene? Ame nenie xɔe se vavã be Mawu “ana woadrɔ̃ ʋɔnu dzɔdzɔe na [yewo] kaba”? Ðeko Yesu do lo ku ɖe ale si wòhiã be woanɔ gbedodoɖa dzi ŋu vɔ koe nye ema. Azɔ le ale si wòle be woaxɔe ase be ŋusẽ le gbedodoɖa ŋu gome la, ebia be: “Ne Amegbetɔvi la va ɖo la, ɖe wòakpɔ xɔse sia tɔgbi le anyigba dzi vavãa?” (Luka 18:8) Eƒe nyaa fia be ate ŋu adzɔ be xɔse ma tɔgbi mabɔ le Kristo ƒe vavaɣi o.\nAme siwo ka ɖe wo ɖokui dzi be xɔse le yewo si la le ame siwo nɔ to ɖom Yesu la dome. Wobua wo ɖokui ame dzɔdzɔewo, eye womebua ame bubuwo ɖe ɖeke me o. Eya ta Yesu do lo sia na wo be:\n“Ame eve yi gbedoxɔ me be yewoado gbe ɖa, ame ɖeka nye Farisitɔ, eye evelia nye adzɔxɔla. Farisitɔ la le tsitrenu, eye wòdo gbe ɖa le tame be, ‘Oo Mawu, meda akpe na wò be nyemele abe ame bubuawo—adzodalawo, ame madzɔmadzɔwo, ahasiwɔlawo—alo adzɔxɔla sia gɔ̃ hã ene o. Metsia nu dɔna zi eve le kwasiɖa ɖeka me; menaa nu siwo katã mekpɔ la ƒe ewolia.’”—Luka 18:10-12.\nAmewo nya Farisitɔwo nyuie be wowɔa nu abe ame dzɔdzɔewo ene le dutoƒo. Wowɔa esia be yewoƒe nu nawɔ dɔ ɖe amewo dzi. Ŋkeke siwo wotia na wo ɖokui hena nutsitsidɔ lae nye Dzoɖagbewo kple Yawoɖagbewo, siwo nye asigbewo, ale be ame geɖe wu nakpɔ yewo. Eye wodzɔa gbe suetɔ kekeake ƒe ewolia pɛpɛpɛ. (Luka 11:42) Ɣleti ʋɛ aɖewo do ŋgɔ la, ale si wodoa vlo ame tsɛwoe la dze kɔtɛ esi wogblɔ be: “Fiƒodemewoe ameha sia si menya Se la o [le Farisitɔwo ƒe susu nu] la nye.”—Yohanes 7:49.\nYesu yi lododoa dzi be: “Gake adzɔxɔla ya le tsitre ɖe adzɔge ke, eye medi be yeawu mo dzi teti hã akpɔ dziƒo o, ke boŋ ele akɔta ƒom le gbɔgblɔm be, ‘Oo, Mawu, kpɔ nublanui na nye, ame si nye nu vɔ̃ wɔla.’” Ɛ̃, adzɔxɔlaa lɔ̃ ɖe edzi ɖokuibɔbɔtɔe be nu vɔ̃ wɔlae yenye. Yesu ƒo eƒe lododoa ta ale: “Mele egblɔm na mi be, ame sia trɔ yi aƒe me, eye wobui ame dzɔdzɔe wu Farisitɔ ma. Elabena ame sia ame si doa eɖokui ɖe dzi la, woabɔbɔe ɖe anyi, ke ame si bɔbɔa eɖokui ɖe anyi la, woadoe ɖe dzi.”—Luka 18:13, 14.\nYesu to esia dzi nɔ gbe tem ɖe ɖokuibɔbɔ ƒe vevienyenye dzi. Nufiame vevi aɖe le nya mawo me na eƒe nusrɔ̃la siwo tsi le nuto si me Farisitɔ siwo bua wo ɖokuiwo ame dzɔdzɔewo eye ɖoƒe kple ŋkɔxɔxɔ nɔa vevie na wo le la me. Eye enye nufiame vevi aɖe na Yesu yomedzelawo katã hã.\nNufiame ka dzie Yesu he susu yii le lo si wòdo ku ɖe ʋɔnudrɔ̃la madzɔmadzɔ si wɔ nu si ahosi aɖe bia tso esi nɛ ŋu la me?\nXɔse ka tɔgbie Yesu anɔ didim be yeakpɔ ne eva?\nFarisitɔwo ƒe nɔnɔme kae wòle be Yesu yomedzelawo naƒo asa na?\nNu ka tae gbedodoɖa aɖewo medzea Mawu ŋu o? Nu kae míawɔ be Mawu naɖo to mí?\nXlẽ nu tso gbedodoɖa siwo Mawu mesena o kple ame siwo ƒe gbedodoɖa mesena o la ŋu.


Tɔvi-nɔviwo Dome Masɔmasɔwo: Nu Ka Tae Wòle Be Nàwɔ Ŋutifafa? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Belize Kriol Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Ecuador Tokunɔgbe Estonian Eŋlisi Eʋegbe Fijian Finnish Franse Georgian German Greek Haitian Creole Hausa Hebrew Hiligaynon Hindi Hungarian Iban Icelandic Iloko Indonesian Italian Japanese Kachin Kazakh Kazakh (Arabic) Kikamba Kiluba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Sunda Swahili Swedish Tagalog Tatar Telugu Thai Tigrinya Tsonga Turkish Turkmen Twi Ukrainian Umbundu Uzbek Uzbek (Roman) Vietnamese Welsh Xhosa Yoruba Zulu\n“Wole dzrea wɔm gake wole ŋkua kpɔm”\nSusu eve siwo ta wòle be nàwɔ ŋutifafa\nWogblɔna zi geɖe tso koklowo ŋu be “wole dzrea wɔm gake wole ŋkua kpɔm.” Alea wònɔna le tɔvi-nɔviwo dome zi geɖe. Wolɔ̃ wo nɔewo gake ɣeaɖewoɣia, wowɔa dzre hã. Helena si xɔ ƒe 18 gblɔ be: “Nɔvinyeŋutsu suea doa dziku nam. Enya nu siwo tututu wòawɔ kple ɣeyiɣi siwo me wòawɔ wo be wòaho dzi nam!”\nTɔvi-nɔviwo ate ŋu akpɔ wo dome masɔmasɔwo gbɔ ne wonya ale si woaɖo dze tso wo ŋu ahakpɔ wo gbɔe. Le kpɔɖeŋu me:\nNe ŋutsuvi aɖe kple eyometɔ, si hã nye ŋutsuvi, wole xɔ ɖeka me la, woate ŋu ava nɔ nya hem be yewo nɔvi le ŋku kem ɖe yewoƒe nuwo me akpa. Aleke miakpɔ nya ma gbɔe? Misrɔ̃ ale si mialɔ̃ ɖe nu ɖeka dzi, eye ame sia ame naganɔ ŋku kem ɖe nɔvia ƒe nuwo me akpa o. Miwɔ ɖe Biblia ƒe aɖaŋuɖoɖo si le Luka 6:31 dzi.\nAte ŋu adzɔ be nyɔnuvi aɖe kple eyometɔ, si hã nye nyɔnuvi, woanɔ wo nɔewo ƒe nudodowo zãm, gake womebiaa wo nɔewo hafi tsɔnɛ o. Aleke miakpɔ nya ma gbɔe? Miɖo dze tso eŋu, eye miaɖo seɖoƒe siwo sɔ na mia nɔewo. Miwɔ ɖe Biblia ƒe aɖaŋuɖoɖo si le 2 Timoteo 2:24 dzi.\nƔeaɖewoɣi la, kuxi sesẽwo ate ŋu aɖo tɔvi-nɔviwo dome eye emetsonuwo ate ŋu agblẽ nu le ame ŋu. Bu Biblia me kpɔɖeŋu eve siawo ŋu kpɔ:\nEsi Miriam kple Aron ʋã ŋu wo nɔviŋutsu Mose la, eme menyo na wo kura o. Xlẽ ŋutinya ma le 4 Mose 12:1-15. Eyome bia ɖokuiwò be: ‘Aleke mawɔ be nyemaganɔ ŋu ʋãm nɔvinye o?’\nKain do dziku ɖe nɔvia Abel ŋu vevie ale gbegbe be wòwui. Xlẽ ŋutinya ma le 1 Mose 4:1-12. Eyome bia ɖokuiwò be: ‘Aleke mawɔ aɖu ɖokuinye dzi ne medo dziku ɖe nɔvinye ŋu?’\nAleke kee wòɖasesẽ na wò be nànɔ ŋutifafa me kple nɔviwòwo o, susu eve ya teti li siwo ta wòle be nàdze agbagba awɔe nenema.\nEnye dzesi be ame le tsitsim. Ðekadzɛ aɖe si ŋkɔe nye Alex gblɔ be: “Medoa dziku ɖe nɔvinyenyɔnu eve siwo dzɔ ɖe yonyeme ŋu kabakaba. Gake fifia, meva fa eye megbɔa dzi ɖi na wo. Fifiaa, àte ŋu agblɔ be metsi.”\nBiblia gblɔ be: “Ame si medoa dziku kabakaba o la, nugɔmesese bɔ ɖe esi, ke ame si megbɔa dzi ɖi o la ɖea eƒe bometsitsi fiana.”—Lododowo 14:29.\nEnye hehe nyui aɖe ɖe etsɔme ŋu. Ne màte ŋu aŋe aɖaba aƒu nɔviwòwo ƒe gbɔdzɔgbɔdzɔwo dzi o la, ke aleke nàva wɔ nu ɖe srɔ̃wò, wò dɔwɔhati, wò dɔtɔ alo ame bubu aɖe ƒe gbɔdzɔgbɔdzɔwo ŋu?\nNyateƒe matrɔmatrɔ: Ale si wò kple amewo dome anɔ le etsɔme la nɔ te ɖe ale si nètea ŋu ɖoa dze tso masɔmasɔwo ŋu hekpɔa wo gbɔe dzi, eye ƒomea mee nye teƒe nyuitɔ si nàte ŋu asrɔ̃ nɔnɔme sia le.\nBiblia gblɔ be: “Ne . . . wòanye nu si atso mia gbɔ la, minɔ anyi kple amewo katã le ŋutifafa me.”—Romatɔwo 12:18.\nÐe nàdi be yeawɔ nane atsɔ akpɔ nya aɖe si ɖo wò kple nɔviwò dome la gbɔa? Ke xlẽ “Nya siwo hawòtiwo gblɔ,” eye nàdzro nyati sia ƒe dɔwɔgbalẽvi si ƒe tanyae nye, “Ale Si Nànɔ Anyi Kple Nɔviwòwo Le Ŋutifafa Me” hã me.\n“Nɔvinyɔnu etɔ̃ siwo nye xoxo nam domee mele, eye magblɔe be menɔa bɔbɔe ɣesiaɣi be manɔ ŋutifafa me kpli wo o. Gake meva kpɔe be ame siawoe nyam nyuie wu, eye woawoe li nam ɣesiaɣi.”—Jessica.\n“Medoa dziku na nɔvinyeŋutsu si tsi wum la ɣeaɖewoɣi, eye eya hã doa dziku nam ɣeaɖewoɣi. Gake melɔ̃e. Enye ame aɖe si nana dzi ɖoa ƒonye. Ale si wòdoa vevie nu la dzɔa dzi nam—menaa ta o, eye elɔ̃na faa kpena ɖe ame ŋu ɣesiaɣi.”—Tyler.\n“Amewo gbɔ nɔnɔ dzɔa dzi nam, eya ta edzɔ dzi nam be nɔviŋutsu sue eve le asinye. Esi wonye ŋutsuviwo ta la, wo dome nɔnɔ na mesrɔ̃ nu geɖe tso ale si mawɔ nu ɖe ŋutsuviwo ŋu. Edzɔ dzi nam be nɔviŋutsu nyui siawo le asinye.”—Cameo.\nAle Si Nànɔ Anyi Kple Nɔviwòwo Le Ŋutifafa Me\nƉoe Ɖe Amewo Ɖoe Ɖe Amewo Nu Ka Tae Wòle Be Manɔ Ŋutifafa Me Kple Nɔvinyewo?


1 Fiawo 6 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Baoule Batak (Karo) Batak (Toba) Belgium Franse Tokunɔgbe Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finland Tokunɔgbe Finnish Flanders Tokunɔgbe France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Karen (S'gaw) Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Laotian Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Melanesia Tokunɔgbe Mexico Tokunɔgbe Motu Mozambique Tokunɔgbe Myanmar Myanmar Tokunɔgbe Navajo Ndebele Ndebele (Zimbabwe) Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Romania Tokunɔgbe Romanian Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovakia Tokunɔgbe Slovenia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkey Tokunɔgbe Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnam Tokunɔgbe Vietnamese Wallisian Waray-Waray Xhosa Yoruba Zambia Tokunɔgbe Zimbabwe Tokunɔgbe Zulu\n1 Fiawo 6:1-38\nSalomo tu gbedoxɔ (1-38)\nXɔ ememetɔ (19-22)\nNɔnɔmetatawo, ʋɔtruwo, xɔxɔnu emetɔ (29-36)\nWozã abe ƒe adre ene tsɔ tu gbedoxɔa (37, 38)\n6 Le Israel-viwo ƒe ʋuʋu tso Egipte-nyigba dzi+ ƒe ƒe alafa ene blaenyilia me, le Salomo ƒe fiaɖuɖu ɖe Israel dzi ƒe ƒe enelia me, le ɣleti Ziv*+ (si nye ɣleti evelia) me la, ede asi xɔ la tutu me na Yehowa.*+ 2 Xɔ si Fia Salomo tu na Yehowa la didi abɔklugui* blaade, ekeke abɔklugui blaeve, eye wòkɔ abɔklugui blaetɔ̃.+ 3 Eye akpata+ si le gbedoxɔ* la ŋgɔ didi* abɔklugui blaeve, eye wòsɔ ɖe xɔ la ƒe kekeme nu. Ekɔ abɔklugui ewo, le xɔ la ŋgɔdze. 4 Eɖe fesre siwo ƒe nu keke le gota hemia ɖo ɖe eme+ la ɖe xɔ la ŋu. 5 Azɔ hã, eɖo gli ƒo xlã xɔ la ƒe gliwo; ele gbedoxɔ* la ƒe gliwo kple xɔ ememetɔ+ la ŋu godoo, ewɔ xɔŋuxɔewo ƒo xlã xɔ la ƒe gliwo godoo va kpe.+ 6 Xɔŋuxɔe gɔmetɔ ƒe kekeme le abɔklugui atɔ̃, dometɔ ƒe kekeme le abɔklugui ade, eye etɔ̃lia ƒe kekeme le abɔklugui adre, elabena eɖe kpuiwo ɖe glia ŋu ƒo xlã xɔ la le gota, ale be womaŋɔ xɔ la ƒe gliawo atsɔ naneke ade eme o.+ 7 Wotsɔ kpe fufu siwo ŋu wotrɔ asi le xoxo la tu xɔ lae,+ ale be womese zu alo fía alo gakpodɔwɔnu aɖeke ŋkɔ le xɔ la tuɣi o. 8 Xɔŋuxɔe gɔmetɔ la ƒe mɔnu le xɔ la ƒe anyigbe* gome,+ eye atrakpui gɔdɔ̃gɔdɔ̃ aɖe yi dometɔ la me, eye tso dometɔ me wòyi etɔ̃lia me. 9 Egayi xɔ la tutu dzi hewu enu,+ eye wòtsɔ sedertiwo kple sederʋuƒowo gbã xɔ la.+ 10 Etu xɔŋuxɔe siwo ƒe kɔkɔme le abɔklugui atɔ̃ la ɖe xɔ blibo la katã ŋu,+ eye wotsɔ sedertiwo lé xɔŋuxɔeawo ɖe gbedoxɔ la ŋu. 11 Eye Yehowa ƒe gbe va na Salomo be: 12 “Ne èzɔ le nye sewo nu, eye nèwɔ nye ʋɔnudɔdrɔ̃wo dzi helé nye mɔfiamewo katã me ɖe asi hezɔ ɖe wo nu la,+ ekema nye hã mawɔ ŋugbe si medo na fofowò David tso ŋuwò le xɔ sia si tum nèle ŋu la dzi,+ 13 manɔ Israel-viwo dome,+ eye nyemagblẽ nye dukɔ Israel ɖi o.”+ 14 Eye Salomo yi xɔ la tutu dzi, ne wòawu enu. 15 Eɖo sederʋuƒowo ɖe xɔ la ƒe gliwo ŋu le eme. Eklã ʋuƒo ɖe xɔ la me tso anyigba yi ɖatɔ dzisasrãtiawo, eye wòklã sesewuʋuƒo ɖe xɔ la ƒe anyigba.+ 16 Etsɔ sederʋuƒowo tsò xɔa me le megbe lɔƒo si keke abɔklugui blaeve, tso anyigba yi ɖatɔ dzisasrãtiawo, be wòanye xɔ ememetɔ,+ si nye Kɔkɔeƒewo Ƒe Kɔkɔeƒe la.+ 17 Gbedoxɔ*+ la—si nye xɔa ƒe akpa si le ŋgɔ—le abɔklugui blaene. 18 Eye woɖe nɔnɔmetata siwo le abe gotsetsewo+ ene kple seƒoƒo siwo ke+ la ɖe sederti siwo woklã ɖe xɔa me la ŋu. Wo katã nye sederti; eye kpe aɖeke menɔ dzedzem o. 19 Edzra xɔ ememetɔ+ si le xɔa me la me ɖo, ne woatsɔ Yehowa ƒe nubablaɖaka la ada ɖe afi ma.+ 20 Xɔ ememetɔ la didi abɔklugui blaeve, ekeke abɔklugui blaeve, eye wòkɔ abɔklugui blaeve;+ efa sika nyuitɔ ɖe eŋu,+ eye wòklã sederʋuƒo ɖe vɔsamlekpui la ŋu keŋ. 21 Salomo fa sika nyuitɔ ɖe xɔ la me,+ eye wòtsi sikakɔsɔkɔsɔ ɖe xɔ ememetɔ+ si me wofa sika ɖo la ŋgɔ. 22 Efa sika ɖe xɔ blibo la katã ŋu kpe ɖo; efa sika ɖe vɔsamlekpui+ si le xɔ ememetɔ gbɔ lɔƒo la katã ŋu. 23 Etsɔ amiti wɔ kerubi+ eve ɖe xɔ ememetɔ la me, wo dometɔ ɖe sia ɖe kɔ abɔklugui ewo.+ 24 Kerubi la ƒe aʋala ɖeka didi abɔklugui atɔ̃, eye eƒe aʋala evelia hã didi abɔklugui atɔ̃. Tso eƒe aʋala ɖeka nu va se ɖe eƒe aʋala evelia nu le abɔklugui ewo. 25 Kerubi evelia tɔ hã le abɔklugui ewo. Kerubi eveawo ƒe lolome kple nɔnɔme sɔ. 26 Kerubi ɖeka ƒe kɔkɔme le abɔklugui ewo, eye kerubi evelia hã tɔ le nenema. 27 Eye wòtsɔ kerubiawo+ ɖo xɔ ememetɔ* la me; kerubiawo ke aʋalawo me, ale be kerubi ɖeka ƒe aʋala nu ɖatɔ gli la le akpa ɖeka, eye evelia hã ƒe aʋala ɖeka nu ɖatɔ gli le akpa kemɛa, eye woƒe aʋala emetɔwo va kpe wo nɔewo le xɔ la titina. 28 Eye wòfa sika ɖe kerubiawo ŋu. 29 Eye wòɖe kerubiwo+ kple detiwo+ kpakple seƒoƒo siwo ke+ ɖe xɔ ememetɔ kple dodonuxɔ la siaa ƒe gliwo ŋu le wo me. 30 Eye wòfa sika ɖe xɔ ememetɔ kple dodonuxɔ la siaa ƒe anyigba. 31 Etsɔ amiti kpa ʋɔtruwo de xɔ ememetɔ la ƒe mɔnu, ede axadzisɔtiwo kple ʋɔtruti siwo xɔ glia ƒe titrime ƒe akpa atɔ̃lia.* 32 Amitie wòtsɔ kpa ʋɔtru agave la, eye wòɖe kerubiwo kple detiwo kpakple seƒoƒo siwo ke la ɖe wo dzi, efa sika ɖe wo ŋu; eye wòƒo sika la te ɖe kerubiawo kple detiawo ŋu. 33 Le gbedoxɔa* ƒe mɔnu gome la, aleae wòtsɔ amiti kpa ʋɔtrutiawo woxɔ akpa enelia.* 34 Sesewuti wotsɔ kpa ʋɔtru eveawo. Ʋɔtru ɖeka ƒe aga eveawo trona le anyinɔwo dzi, eye ʋɔtru evelia hã ƒe aga eveawo trona le anyinɔwo dzi.+ 35 Eye wòɖe kerubiwo kple detiwo kpakple seƒoƒo siwo ke ɖe wo ŋu hefa sika ɖe wo ŋu. 36 Eɖo gli ɖe xɔxɔnu emetɔ+ la; etsɔ kpe fufu ɖo amli etɔ̃, eye wòɖo sederti+ ɖoɖo ɖeka ɖe edzi. 37 Woɖo Yehowa ƒe xɔ la gɔme anyi le ƒe enelia me, le dzinu Ziv* me;+ 38 eye wowu xɔ bliboa kple eƒe akpa vovovoawo nu wòsɔ ɖe xɔa ƒe nɔnɔmetataa nu, le ƒe wuiɖekɛlia me, le dzinu Bul* (si nye ɣleti enyilia) me;+ ƒe adre sɔŋ wotsɔ tui.\n^ Kpɔ Megbenyawo B8.\n^ Egɔmeɖeɖe tẽe, “aƒe la ƒe gbedoxɔ.”\n^ Alo, “keke.”\n^ Kɔkɔeƒe lae wowɔnɛ le afi sia.\n^ Egɔmeɖeɖe tẽe, “ɖusime.”\n^ Efia, Kɔkɔeƒe la, si le Kɔkɔeƒewo Ƒe Kɔkɔeƒe la ŋgɔ.\n^ Efia, Kɔkɔeƒewo Ƒe Kɔkɔeƒe.\n^ Ðewohĩ ale si wokpa ʋɔtrutiawoe, alo ʋɔtruawo ƒe lolomee wowɔnɛ.\n1 Fiawo 6


GBE BUBU Afrikaans Albanian Amharic Arabic Armenian Bulgarian Cambodian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kirundi Korean Lithuanian Macedonian Malagasy Malayalam Myanmar Norwegian Ossetian Persian Polish Portuguese Quechua (Bolivia) Romanian Russian Samoan Sepedi Serbian Sesotho (Lesotho) Setswana Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tatar Telugu Thai Tiv Tsonga Turkish Ukrainian Vietnamese Xhosa Zulu\nJohn: * Hafi dzinyelawo nahe to nam le nu gbegblẽ wɔwɔ aɖe ta la, wodzea agbagba vevie sea susu siwo tae mewɔ nua ɖo la gɔme hebua nɔnɔme si me nua dzɔ le la ŋu. Nye hã medzea agbagba be masrɔ̃ woƒe mɔnu sia ne mele vinyewo ɖɔm ɖo. Hehe si srɔ̃nye Alison xɔ to vovo. Fofoa kple dadaa wɔa nu dzitsitsitɔe. Edze abe wohea to na wo viwo ɖe nu gbegblẽ wɔwɔwo ta nɔnɔmeawo ŋu mabumabui ene. Ɣeaɖewoɣi la, mesena le ɖokuinye me be srɔ̃nye hea to na mía viwo dzitsitsitɔe abe ale si edzilawo wɔnɛ ene.\nCarol: Mía fofo gblẽ ƒomea ɖi esime mexɔ ƒe atɔ̃ ko. Metsɔ ɖeke le eme nam loo alo na nɔvinye etɔ̃awo o. Danye kua kutri wɔa dɔ sesĩe tsɔ kpɔa mía dzi, eye agbanɔamedzi geɖe kpɔ ŋkunyeme le beléle na nɔvinyenyɔnu sueawo me. Nyemese vivi na nye ɖevimenɔɣi kura o, elabena enɔ nam be manɔ dɔ siwo wòle be dzilawo nawɔ la wɔm. Va se ɖe egbe la, meɖoa movevi, eye nyemelɔ̃a fefe tututu o. Ne vinyewo wɔ nane si hiã tohehe la, mebua tame ɣeyiɣi didi aɖe hetsia dzimaɖi vevie. Medina be manya nu si na wowɔ nu gbegblẽ aɖe kple susu si tae wowɔe ɖo. Gake srɔ̃nye Mark ya mebua nyawo ŋu ɣeyiɣi didi akpa o. Fofoa nye vifofo lɔ̃ame si tɔa afɔ to sesĩe, eye wòlé be na dadaa nyuie. Ne mía vinyɔnuawo wɔ nane la, srɔ̃nye kpɔa nyawo gbɔ kaba. Edzroa nya la me, kpɔa nyaa gbɔ, eye megabua eŋu kura o.\nABE ale si John kple Carol ƒe nyawo ɖee fia ene la, ale si dziwòlawo he wò ate ŋu akpɔ ŋusẽ gã aɖe ɖe ale si nèhea viwòwoe la dzi. Ne hehe si srɔ̃ŋutsu kple srɔ̃nyɔnu xɔ tso wo dzilawo gbɔ to vovo la, ele bɔbɔe be woƒe nukpɔsusu nato vovo le hehenana wo viwo me. Ɣeaɖewoɣi la, nukpɔsusuwo ƒe vovototo sia hea kuxiwo vaa srɔ̃ɖeɖea me.\nÐeɖiteameŋu ate ŋu ana kuxia nado gã ɖe edzi. Eteƒe medidina hafi dzila yeyewo kpɔnɛ dzea sii be vihehe nye ɣeyiɣiawo katã ƒe dɔ teɖeɖiameŋu o. Joan, srɔ̃nyɔnu aɖe si kpe ɖe srɔ̃a Darren ŋu wohe wo vinyɔnuvi eve la gblɔ be: “Melɔ̃ vinyenyɔnuviawo, gake ne medi be woayi aɖamlɔ anyi la, ƒãa hafi wolɔ̃na. Wonyɔna le ɣeyiɣi si me wòle be woanɔ alɔ̃ dɔm. Woxɔa nya le nunye ne medi be maƒo nu. Wogblẽa woƒe afɔkpawo, awuwo, kple fefenuwo ɖe xexe, eye womegbugbɔa bɔta la dana ɖe nufamɔ la me gbeɖe o.”\nJack, ame si srɔ̃ lé vidzidzi megbe blanuiléledɔ le wo vi evelia dzidzi megbe la, gblɔ be: “Zi geɖe la, ɖeɖi tea ŋunye belibeli hafi megbɔna tso dɔ me, eye menɔa zã dzi nɔa vidzĩa gbɔ kpɔm. Esia wɔe be menɔ bɔbɔe na mí be míayi edzi ana hehe mía vinyɔnuvi tsitsitɔ ale si dze o. Eʋãa ŋu be míezãa ɣeyiɣi si míazã ɖe ye ŋu la ƒe ɖe ɖe ye nɔvinyɔnuvi sue la hã ŋu.”\nNe dzila siwo ŋu ɖeɖi te ƒe nu mesɔ le ale si woahe ɖeviawo ŋu o la, nyahehe viviviwo ate ŋu azu nyaʋiʋli sesẽwo. Masɔmasɔ siwo gbɔ womekpɔ o ate ŋu ama dzilawo dome, eye wo via akpɔ mɔnu le wo ŋu azã wo dometɔ ɖeka atsɔ atsi tsitre ɖe dzila kemɛ ŋu. Biblia ƒe gɔmeɖose kawoe ate ŋu akpe ɖe atsu kple asi ŋu be woana woƒe srɔ̃ɖeɖe nasẽ ŋu evɔ le ɣeyiɣi ma ke me la, woanɔ hehe nam wo viwo nyuie?\nKpɔ Ɣeyiɣi Ðe Wò Srɔ̃ɖeɖea Ŋu\nMawu ɖoe be atsu kple asi naɖe wo nɔewo hafi adzi vi, eye woayi edzi anye srɔ̃tɔwo ɣeyiɣi didi aɖe le wo viwo ƒe dzodzo le aƒe me megbe gɔ̃ hã. Biblia gblɔ ku ɖe srɔ̃ɖekadodoa ŋu be: “Nu si Mawu bla ɖekae la, ame aɖeke negama eme o.” (Mateo 19:6) To vovo na ema la, mawunyakpukpui si do ŋgɔ na ema ɖee fia be Mawu ɖoe be ɖevi ‘nagblẽ fofoa kple dadaa ɖi’ mlɔeba ne etsi. (Mateo 19:5) Le nyateƒe me la, hehenana ɖeviwo nye srɔ̃ɖeɖea ƒe akpa aɖe ko, menye eyae nye nu si koŋ dzi srɔ̃ɖeɖea nɔ te ɖo o. Ehiã godoo be dzilawo nakpɔ ɣeyiɣi ɖe wo viwo hehe ŋu, gake anyo be woaɖo ŋku edzi be srɔ̃ɖeɖe si li ke sesĩe ye nye gɔmeɖokpe nyuitɔ si dzi woanɔ te ɖo awɔ esia.\nMɔ siwo dzi atsu kple asi ate ŋu ato ana woƒe srɔ̃ɖekadodoa me nakpɔtɔ asẽ le ƒe siwo me wole wo viwo hem le me la dometɔ aɖewo ɖe? Ne anya wɔ la, miɖo ɣeyiɣi aɖe ɖi miatsɔ anɔ anyi nɔm ɖekae edziedzi mia viwo manɔmee. Esia wɔwɔ ana mɔnukpɔkpɔ mi miaɖo dze tso nya vevi aɖewo siwo ku ɖe miaƒe ƒomea ŋu la ŋu ahase vivi le mia nɔewo gbɔ nɔnɔ me. Enye nyateƒe be ɣeyiɣi didi anɔ anyi ɖekae abe atsu kple asi ene mele bɔbɔe o. Alison, vidada aɖe si ŋu míeƒo nu tsoe do ŋgɔ, gblɔ be: “Ne ewɔ abe mía kple srɔ̃nye míekpɔ ɣeyiɣi vi aɖe atsɔ anɔ anyi míawo ɖeɖe ko ene la, mía vinyɔnuvi ɖevitɔ adi be míakpɔ ye gbɔ alo mía vi si xɔ ƒe ade la anɔ nu wɔm abe ‘nu vevi’ aɖee le ewɔm ene, le kpɔɖeŋu me ne edi eƒe nuŋlɔtiwo do kpoe.”\nJoan kple Darren, te ŋu kpɔ ɣeyiɣi ɖe wo nɔewo ŋu esi woɖo game si wòle be wo vinyɔnuviawo namlɔ anyi la na wo hekpɔa egbɔ be woɖo xɔ ne gamea de. Joan gblɔ be: “Míebia tso mía viawo si ɣesiaɣi be woamlɔ anyi ahanɔ klalo be yewoadɔ alɔ̃ ‘ne akaɖia tsi’ le game ɖoɖi la dzi.” Eyi edzi be: “Esia na ɣeyiɣi sua mía kple Darren si míeɖea dzi ɖi ɖoa dze.”\nNe atsu kple asi ɖo game aɖe koŋ si wòle be wo viwo namlɔ anyi na wo la, menye ɖeko woakpɔ vovo ɖe wo nɔewo ŋu o, ke boŋ woakpe ɖe wo viwo hã ŋu be ‘woagabu wo ɖokuiwo ŋu wu ale si dze o.’ (Romatɔwo 12:3) Mlɔeba la, ɖevi siwo wona hehee be woawɔ ɖe game si woɖo na wo be woamlɔ anyi dzi la dea dzesii be togbɔ be yewonye ƒomea ƒe akpa vevi aɖe hã la, menye yewo ɖeɖe koe o—le ema ta ele be yewoabɔbɔ ɖe ƒomea ƒe ɖoɖo si nu wòzɔna ɖo edziedzi la te, ke menye be woanɔ mɔ kpɔm be ƒomea natrɔ eƒe ɖoɖowo wòasɔ ɖe yewoƒe didiwo nu o.\nTE MƆNU SIA KPƆ: Ðo game si wòle be viwòwo namlɔ anyi la na wo eye nàkpɔ egbɔ be wowɔ ɖe edzi ɣesiaɣi. Ne viwòa gblɔ susu aɖe si tae wòle be wòanɔ ŋu agbɔ game si nèɖo nɛ la ŋu vie, le kpɔɖeŋu me ne edi be yeano tsi la, ɖewohĩ àdi be yeaɖe mɔ ɖe biabia ɖeka ŋu nɛ. Gake mègaɖe mɔ na viwòa be wòayi edzi anɔ nu geɖewo biam kple susu be yeatsɔ ahe anyimɔmlɔ ƒe game ɖe megbe o. Ne viwòa di be yeanɔ ŋu miniti atɔ̃ aɖewo kpe game si nèɖo nɛ be wòamlɔ anyi ŋu, eye nèdi be yeaɖe mɔ nɛ la, tro wò gaƒoɖokui si ƒoa ga la ɖe miniti atɔ̃ dzi. Ne gaƒoɖokuia nya ɖi ko la, na ɖevia namlɔ anyi, eye mègaɖe mɔ ɖe nu bubu aɖeke ŋu nɛ o. Na wò ‘Ɛ̃ nanye Ɛ̃ ko, eye wò Ao nanye Ao ko.’—Mateo 5:37.\nMiaƒe Nu Nesɔ\nLododo aɖe si me nunya le gblɔ be: “Vinye, se fofowò ƒe amehehe, eye megagblẽ dawò ƒe nufiame ɖi o.” (Lododowo 1:8) Mawunyakpukpui sia ɖee fia be vifofo kple vidada siaa kpɔ mɔ ade se na wo viwo. Ke hã, ne atsu kple asi xɔ hehe ɖeka tɔgbi tso wo dzilawo gbɔ gɔ̃ hã la, ate ŋu adzɔ be woƒe nukpɔsusu nato vovo le ale si woahe ɖeviawo kple ƒomea ƒe sedede siwo ŋu dɔ wòle be woawɔ le nɔnɔme aɖe koŋ me la gome. Aleke dzilawo ate ŋu akpɔ kuxi sia gbɔe?\nJohn si ŋu míeƒo nu tsoe va yi la gblɔ be: “Mekpɔe be ele vevie be míagaɖee afia le ɖeviawo ŋkume be míaƒe nu mesɔ o.” Ke hã, elɔ̃ ɖe edzi be menɔa bɔbɔe be dzilawo ƒe nu nasɔ le ɖeviwo ŋkume o. John gblɔ be: “Ðeviwo dea dzesi nuwo kaba. Nenye be míelɔ̃ ɖe nya ɖeka dzi o eye míeɖee gblɔ o gɔ̃ hã la, mía vinyɔnua kpɔnɛ dzea si le mo na mí.”\nAleke John kple Alison kpɔ kuxi sia gbɔe? Alison gblɔ be: “Ne nyemelɔ̃ ɖe to si hem srɔ̃nye le na mía vinyɔnua dzi o la, melalana va se ɖe esime mía via dzo hele teƒe aɖe si mate ŋu ase nya si gblɔm míele o vɔ hafi ɖea nye susuwo gblɔna. Nyemedi be wòase le eɖokui me be yeate ŋu awɔ ale si míaƒe nukpɔsusuwo to vovoe la ŋu dɔ atsɔ ana nyaʋiʋli naɖo mí edzilawo dome o. Ne ede dzesii be míaƒe nukpɔsusu to vovo le nane ŋu la, megblɔna nɛ be ele be ƒomea me tɔ ɖe sia ɖe nawɔ ɖe Yehowa ƒe ɖoɖo dzi, eye be melɔ̃na bɔbɔna ɖe fofoa ƒe tanyenye te abe ale si ko wòle na eya hã be wòabɔbɔ ɖe mí edzilawo ƒe ŋusẽ tee ene.” (1 Korintotɔwo 11:3; Efesotɔwo 6:1-3) John gblɔ be: “Ne míenɔ anyi ɖekae abe ƒome ene la, mexɔa ŋgɔ le mía vinyɔnuawo ɖɔɖɔɖo me. Gake ne Alison nya nu tso nɔnɔmea ŋu nyuie wu la, meɖea mɔ wòxɔa ŋgɔ le wo ɖɔɖɔɖo me, emegbe medea srɔ̃nye ƒe nyawo dzi. Ne nyemelɔ̃ ɖe eƒe nya aɖe dzi o la, mía kplii míedzakanɛ emegbe.”\nAleke nàwɔ be màɖe mɔ mia kple srɔ̃wò ƒe nukpɔsusu ƒe vovototo le ɖeviwo hehe me nade mama mia dome, si awɔe be mia viwo magava nɔ bubu dem mia ŋu o?\nTE MƆNU SIA KPƆ: Miɖo ɣeyiɣi aɖe ɖi kwasiɖa sia kwasiɖa miatsɔ anɔ dze ɖom tso mia viwo hehe ŋu, eye miɖo dze tso masɔmasɔ ɖe sia ɖe si anya do mo ɖa la ŋu. Dze agbagba nàse srɔ̃wòa ƒe nukpɔsusu gɔme nɛ, eye nàlɔ̃ ɖe nyateƒenya si wònye be srɔ̃wòa hã le ƒomedodo tɔxɛ aɖe me kple ɖevia la dzi.\nVihehe Nena Miaƒe Srɔ̃ɖekadodoa Me Nasẽ Ðe Edzi\nÐikekemanɔmee la, vihehe mele bɔbɔe kura o. Ɣeaɖewoɣi la, adze abe dɔ sia wɔwɔ xɔ ŋusẽ katã le asiwò ene. Gake mia viwo ava dzo le aƒe me gbe ɖeka godoo, eye mia kple srɔ̃wò miagase le mia ɖokuiwo me abe atsu kple asi ene ake. Ðe nu siwo me mieto le mia viwo hehe me ana miaƒe srɔ̃ɖekadodoa me nasẽ ɖe edzi wu loo alo eme nagbɔdzɔ wua? Nyaŋuɖoɖoa anɔ te ɖe ale si miewɔ ɖe gɔmeɖose si le Nyagblɔla 4:9, 10 dzi la dzi. Afi ma gblɔ be: “Ne ame le eve la, enyo wu ame ɖeka, elabena woakpɔ fetu nyui ɖe woƒe agbagbadzedzewo ta. Elabena ne wo dometɔ ɖeka dze anyi la, nɔvia afɔe ɖe tsitre.”\nNe dzilawo wɔa nu aduadu abe kpeɖeŋutɔwo ene la, emetsonuawo ate ŋu ana woƒe dzi nadze eme ale gbegbe. Carol, srɔ̃nyɔnu aɖe si ŋu míeƒo nu tsoe va yi la, ɖe eƒe seselelãmewo gblɔ ale: “Menya be nɔnɔme nyui geɖewo le srɔ̃nye si, gake mía viwo hehe ɖekae na be megava ke ɖe srɔ̃nye ƒe nɔnɔme nyui bubu geɖewo ŋu. Ale si srɔ̃nyea léa be na mía vinyɔnuawo lɔlɔ̃tɔe la teƒe kpɔkpɔ na be ale si medea bubu eŋu kple ale si melɔ̃e la dzi ɖe edzi.” John gblɔ tso Alison ŋu be: “Ale si srɔ̃nye va zu vidada lébename aɖe la teƒe kpɔkpɔ na lɔlɔ̃ si le asinye nɛ kple ale si mekpɔa dzidzɔ ɖe eŋu la de to ɖe edzi.”\nNe mia kple srɔ̃wò miekpɔ ɣeyiɣi ɖe mia nɔewo ŋu le ƒe siwo mietsɔ he mia viwo me la, miaƒe srɔ̃ɖekadodoa me asẽ ɖe edzi zi ale si mia viwo le tsitsim. Ðe esia manye kpɔɖeŋu nyui aɖe ŋutɔ miaɖo na mia viwo oa?\n▪ Ɣeyiɣi agbɔsɔsɔ kae metsɔ nɔa anyi kple srɔ̃nye ɖeɖe ɖeviwo manɔmee kwasiɖa sia kwasiɖa?\n▪ Mɔ ka nue meɖenɛ fiana le be mede srɔ̃nye dzi ne ele to hem na mía viwo?\nƉoe Ɖe Amewo Ɖoe Ɖe Amewo Hehenana Ðeviwo\nw09 2/1 axa 10-12


Gbetakpɔxɔ—Tata Si Míesrɔ̃na | December 2004\nGBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Ga German Hiligaynon Hungarian Igbo Iloko Indonesian Italian Japanese Korean Lithuanian Malagasy Malayalam Papiamento (Curaçao) Portuguese Romanian Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Venda Vietnamese\nNukatae Yesu si wofɔ ɖe tsitre la lɔ̃ be Toma naka asi ye ŋu evɔ melɔ̃ be Maria Magdalatɔ ya naka asi ye ŋu do ŋgɔ o?\nBiblia gɔmeɖeɖe xoxo aɖewo na wòdze abe ɖe Yesu gblɔ na Maria Magdalatɔ be wòagaka asi ye ŋu o ene. Le kpɔɖeŋu me, míaƒe Eʋegbe Biblia xlẽ be: “Megaka asi ŋunye o; elabena nyemekpɔ yi dziƒo, Fofo la gbɔ, haɖe o.” (Yohanes 20:17) Gake woɖea Helagbe me dɔwɔnya si nye ‘ka asi eŋu’ gɔme zi geɖe wòfiana be “woaku ɖe ame ŋu goŋgoŋ, woawɔ atuu na ame, woakpla ame, woava ame goŋgoŋ, woaƒo asi ame.” Edze ƒãa be menye ɖe Yesu gbe be Maria Magdalatɔ nagaka asi ye ŋu ko o, elabena eɖe mɔ na nyɔnu bubu siwo va ameɖibɔa me ‘wolé eƒe afɔwo.’—Mateo 28:9.\nEgbegbe gɔmeɖeɖe aɖewo, abe New World Translation of the Holy Scriptures, The New Jerusalem Bible, kple The New English Bible ene, kpe ɖe mía ŋu be míase Yesu ƒe nyawo gɔme ŋutɔŋutɔ to afima gɔmeɖeɖe be “dzudzɔ kuku ɖe ŋunye” me. Nukatae Yesu agblɔ nya ma na Maria Magdalatɔ, si nye exɔlɔ̃ vevi la?—Luka 8:1-3.\nÐewohĩ Maria Magdalatɔ anya susui be Yesu adzo ayi dziƒo le gaƒoƒo ma me. Le alesi wòdi vevie be yeanɔ yeƒe Aƒetɔa ŋu ta la, enɔ kukum ɖe Yesu ŋu vevie eye medi kura be wòadzo o. Be Yesu naka ɖe edzi nɛ be yemadzo le gaƒoƒo ma me o la, Yesu gblɔ na Maria be wòadzudzɔ kuku ɖe ye ŋu ne wòayi aɖagblɔ yeƒe tsitretsitsia ŋu nya na yeƒe nusrɔ̃lawo boŋ.—Yohanes 20:17.\nDzeɖoɖo si yi edzi le Yesu kple Toma dome la to vovo. Toma menɔ anyi hafi Yesu do ɖe eƒe nusrɔ̃la aɖewo dzi o. Emegbe la, Toma ke ɖi le Yesu ƒe tsitretsitsia ŋu hegblɔ be yemaxɔe se o vaseɖe esime yeakpɔ gatagbadzɛ si woda Yesu la ƒe abiawo ahaƒo asi ɖe akplɔ si wotɔ axadame nɛ ƒe abidoa me hafi. Le ŋkeke enyi megbe la, Yesu gado ɖe eƒe nusrɔ̃lawo dzi ake. Fifia ya, Toma nɔ anyi, eye Yesu kpee be woava ƒo asi ɖe abidoawo me.—Yohanes 20:24-27.\nEyata le Maria Magdalatɔ gome la, Yesu nɔ Maria ƒe nukpɔsusu manyomanyo si nye be wòa sika ye ɖi bene yemagadzo o la ɖɔm ɖo; le Toma gome la, Yesu nɔ kpekpem ɖe eyama ŋu be woaɖɔ ɖikeke si ɖo eme la ɖo. Le goawo kple evea siaa me la, susu nyui aɖewo tae Yesu wɔ nu nenema ɖo.\nw04 12/1 axa 31\nNɔnɔme aɖe si Le Amegbetɔwo Ko Si\nNyui Kple Vɔ̃—Aleke Nàde Vovototo Wo Domee?\nNya Vevi Siwo Tso Yosua ƒe Agbalẽ Me\nZɔ Le Fɔmaɖimaɖi Me\nAha Muame Ŋuti Nukpɔsusu Si Da Sɔ Nenɔ Asiwò\nŊuɖoɖo Ðe Yehowa Ƒe Ametakpɔkpɔ Lɔlɔ̃tɔe Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2004\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA December 2004\nGBETAKPƆXƆ—TATA SI MÍESRƆ̃NA December 2004


Nehemiya 11 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Mozambique Tokunɔgbe Myanmar Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Huallaga Huánuco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Waray-Waray Xavante Xhosa Yoruba Zambia Tokunɔgbe Zimbabwe Tokunɔgbe Zulu\nAmewo gbugbɔ va nɔ Yerusalem (1-36)\n11 Dukɔ la ƒe amegãwo nɔ Yerusalem;+ ke dukɔ la dometɔ susɔeawo dzidze nu,+ ne woakplɔ wo dometɔ ɖeka le ame ewo ɖe sia ɖe dome vɛ be wòava nɔ du kɔkɔe Yerusalem me, ne asieke bubuawo nanɔ du bubuawo me. 2 Eye dukɔ la yra ŋutsu siwo katã lɔ̃ faa be yewoava nɔ Yerusalem. 3 Nutoa* dzi kpɔla siwo nɔ Yerusalem woe nye esiwo gbɔna. (Ame siwo susɔ le Israel-viwo, nunɔlawo, Lewi viwo, gbedoxɔmesubɔlawo*+ kple Salomo ƒe subɔviwo+ ƒe viwo katã dome ya nɔ Yuda du bubuawo me, wo dometɔ ɖe sia ɖe nɔ eya ŋutɔ ƒe anyigba dzi, le eƒe du me.+ 4 Yuda vi aɖewo kple Benyamin vi aɖewo hã nɔ Yerusalem.) Ame siwo nye tatɔwo tso Yuda viwo domee nye Ataya, si nye Uziya vi, Zakariya vi, Amariya vi, Sefatiya vi, Mahalalel vi tso Perez+ viwo dome, 5 Maaseya, si nye Baruk vi, Kolhoze vi, Hazaya vi, Adaya vi, Yoyarib vi, Zakariya vi, tso Sela viwo dome. 6 Perez vi siwo katã nɔ Yerusalem la le ame alafa ene blaade vɔ enyi, eye wonye ŋutsu veviedolawo. 7 Ame siwo tso Benyamin viwo domee nye Salu,+ si nye Mesulam vi, Yoed vi, Pedaya vi, Kolaya vi, Maaseya vi, Itiel vi, Yesaya vi, 8 hekpe ɖe Gabai kple Salai ƒe aƒekɔwo ŋu, wole ame alafa asieke blaeve vɔ enyi; 9 Yoel, si nye Zikri vi, ye nye woƒe dzikpɔla, eye Yuda, Hasenua vi, nye dua dzi kpɔla ƒe kpeɖeŋutɔ. 10 Ame siwo tso nunɔlawo domee nye: Yedaya, si nye Yoyarib vi, Yakin,+ 11 Seraya, si nye Hilkiya vi, Mesulam vi, Zadok vi, Merayot vi, Ahitub+ vi, eye wònye ŋgɔxɔla le Mawu vavã la ƒe aƒe* la me, 12 wo nɔvi siwo nye aƒe la me dɔwɔlawo le ame alafa enyi blaeve vɔ eve; Adaya, si nye Yeroham vi, Pelaliya vi, Amzi vi, Zakariya vi, Pashur+ vi, Malkiya vi, 13 kple nɔvia siwo nye tatɔwo le wo fofowo ƒe aƒekɔwo nu le ame alafa eve blaene vɔ eve, kple Amasai, si nye Azarel vi, Ahzai vi, Mesilemot vi, Imer vi, 14 kple nɔvia siwo nye ŋutsu kalẽtɔ sesẽwo, wole ame alafa ɖeka blaeve vɔ enyi, eye dzikpɔla si nye Zabdiel, si tso ƒome xɔŋkɔ aɖe me, le wo nu. 15 Ame siwo tso Lewi viwo domee nye: Semaya,+ si nye Hasub vi, Azrikam vi, Hasabiya vi, Buni vi, 16 Sabetai+ kple Yozabad,+ wotso Lewi viwo ƒe tatɔwo dome, eye wole Mawu vavã la ƒe aƒe la ƒe gotadɔwo nu; 17 Mataniya,+ ame si nye Mika vi, Zabdi vi, Asaf+ vi, si nye kafukafuhawo dzi kpɔla la, doa kafukafuha ɖa le gbedoɖaɣi,+ eye Bakbukia nye evelia kplɔe ɖo le nɔviawo dome, hekpe ɖe Abda, si nye Samua vi, Galal vi, Yedutun+ vi ŋu. 18 Lewi vi siwo katã le du kɔkɔe la me la le ame alafa eve blaenyi vɔ ene. 19 Agbonudzɔlawoe nye Akub, Talmon+ kple wo nɔvi siwo nye dzɔlawo le agboawo nu, wole ame alafa ɖeka blaadre vɔ eve. 20 Ke ame siwo susɔ le Israel-viwo, nunɔlawo kple Lewi viwo dome ya nɔ Yuda du bubuawo katã me, eye wo dometɔ ɖe sia ɖe nɔ eya ŋutɔ ƒe anyigba dzi.* 21 Gbedoxɔmesubɔlawo*+ nɔ Ofel;+ eye Ziha kple Gispa le gbedoxɔmesubɔlawo* nu. 22 Ame si nye Lewi viwo ƒe dzikpɔla le Yerusalem ye nye Uzi, si nye Bani vi, Hasabiya vi, Mataniya+ vi, Mika vi, eye wòtso hadzila Asaf viwo dome; eyae le Mawu vavã la ƒe aƒe la ƒe dɔ la nu. 23 Elabena fia la de se le hadzilawo ŋuti,+ eye woɖo be woanɔ nu siwo hiã wo gbe sia gbe la nam wo. 24 Petahiya, si nye Mesezabel vi, tso Yuda vi Zera viwo dome la, nye fia la ƒe aɖaŋuɖola* le dukɔ la ƒe nya sia nya gbɔ kpɔkpɔ me. 25 Ke wo nɔƒewo kple wo ŋu anyigbawoe nye esi: Yuda viwo dometɔ aɖewo nɔ Kiriat-Arba+ kple eŋu duwo, Dibon kple eŋu duwo kpakple Yekabzeel+ kple eŋu kɔƒewo me, 26 kple Yesua, Molada,+ Bet-Pelet,+ 27 Hazar-Sual+ kpakple Beer-Seba kple eŋu duwo me, 28 Ziklag+ kpakple Mekona kple eŋu duwo, 29 En-Rimon,+ Zora,+ Yarmut, 30 Zanoa,+ Adulam kple wo ŋu kɔƒewo, Lakis+ kple eŋu gblewo kpakple Azeka+ kple eŋu duwo me. Eye wonɔ* Beer-Seba va se ɖe keke Hinom Bali+ la me ke. 31 Benyamin viwo nɔ Geba,+ Mikmas, Aya kpakple Betel+ kple eŋu duwo me, 32 Anatot,+ Nob,+ Ananiya, 33 Hazor, Rama,+ Gitayim, 34 Hadid, Zeboim, Nebalat, 35 Lod kple Ono,+ si nye aɖaŋudɔwɔlawo ƒe bali la me. 36 Eye woɖo Lewi viwo ƒe hatsotso siwo nɔ Yuda la dometɔ aɖewo ɖe Benyamin.\n^ Alo, “Dziɖuƒea.”\n^ Alo, “domenyinu si wonae la dzi.”\n^ Alo, “Netinim.” Egɔmeɖeɖe tẽe, “Ame siwo wotsɔ na.”\n^ Egɔmeɖeɖe tẽe, “nɔ fia ƒe alɔ dzi.”\n^ Alo, “woƒu asaɖa anyi ɖe.”


GBE BUBU Albanian Arabic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Dutch Estonian Eŋlisi Eʋegbe Finnish Franse Ga Georgian Hiligaynon Igbo Italian Latvian Lithuanian Malagasy Malayalam Myanmar Norwegian Papiamento (Curaçao) Polish Rarotongan Samoan Sepedi Setswana Shona Slovak Spanish Sranantongo Swahili Swedish Thai Urdu Vietnamese Zulu\nWOAWƆ Watch Tower Bible and Tract Society of Pennsylvania me tɔwo ƒe ƒe sia ƒe takpekpe le October 7, 2000, dzi le Yehowa Ðasefowo ƒe Takpexɔ si le 2932 Kennedy Boulevard, Jersey City, New Jersey la me. Woawɔ Habɔbɔ sia me tɔwo ɖeɖeko ƒe kpekpe do ŋgɔ le ŋdi ga 9:15 me, eye le ema megbe la, woawɔ ƒe sia ƒe takpekpea ŋutɔ si woɖea mɔ ame bubuwo hã dena la le ŋdi ga 10:00 me.\nHabɔbɔa me tɔwo nana Agbalẽŋlɔla ƒe Dɔwɔƒea nanya adrɛs ƒe tɔtrɔ ɖesiaɖe si wowɔ le ƒe si va yi me la fifia ale be nyanyanagbalẽ kple amesiwo axɔ ɖe wo teƒe ne womate ŋu ava o ƒe ŋusẽnagbalẽ siwo woɖona ɖe wo la naɖo wo gbɔ le July me.\nEle be woatrɔ ŋusẽnagbalẽ siwo woaɖo ɖe wo kple ƒe sia ƒe takpekpea ƒe nyanyanagbalẽvia aɖo ɖe Habɔbɔa ƒe Agbalẽŋlɔla ƒe Dɔwɔƒe hafi August 1 nava yi. Ele be Habɔbɔa me tɔ ɖesiaɖe nakpe eƒe ŋusẽnagbalẽvia ɖo ahatrɔe aɖo ɖa enumake, eye wòagblɔe ne eya ŋutɔ ava takpekpea loo alo mava o. Ele be nyatakaka ɖesiaɖe si woagblɔ ku ɖe nya sia ŋu la me nakɔ nyuie, elabena eya dzie woanɔ te ɖo anya amesiwo ava.\nMíele mɔ kpɔm be ɖoɖoawo katã, si me habɔbɔa ƒe dɔwɔnyawo kple nyatakakawo hã le la, awu enu le ŋdɔ ga 1:00 me alo le ema megbe teti. Ŋdɔ me takpekpe manɔ anyi o. Esi nɔƒe mesɔ gbɔ o ta la, amesiwo wona amekpegbalẽviwoe koe ava. Womawɔ ɖoɖo aɖeke be woato telefonkadodo dzi ase ƒe sia ƒe takpekpea me nyawo le takpexɔ bubuwo me o.\nƉoe Ɖe Amewo Ɖoe Ɖe Amewo Ƒe Sia Ƒe Takpekpe October 7, 2000\nw00 7/1 axa 30


Hehe Si Mawu Nana La Xɔ Asi Sãsãsã Wu\nGbetakpɔxɔ—Tata Si Míesrɔ̃na | September 2009\nGBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Ossetian Persian Polish Portuguese Romanian Russia Tokunɔgbe Samoan Sepedi Setswana Shona Silozi Slovak Slovenian Sranantongo Swahili Tsonga Turkish Ukrainian Urdu\n“Mebua nuwo katã hã be wonye nu bubu le nye Aƒetɔ Kristo Yesu ŋuti sidzedze ƒe asixɔxɔ, si nyo wu sãsãsã la ŋuti.”—FP. 3:8.\n1, 2. Tiatia kae Kristotɔ aɖewo wɔ, eye nu ka tae?\nTSO keke Robert ƒe ɖevime ke la, eƒe tagbɔ kɔ ŋutɔ le sukunusɔsrɔ̃ me. Esi wòxɔ ƒe enyi pɛ ko la, eƒe nufialawo dometɔ ɖeka ɖoe koŋ yi ɖasrãe kpɔ le aƒe me hegblɔ nɛ be taɖodzinu aɖeke meli si gbɔ mate ŋu aɖo le agbe me o. Eƒe nufiala sia nɔ mɔ kpɔm be Robert ava zu ɖɔkta gbe ɖeka. Sekɛndrisuku ƒe ɖaseɖigbalẽ si wòxɔ la na mɔnukpɔkpɔ ʋu ɖi nɛ be wòade yunivɛsiti nyuitɔ siwo le woƒe dukɔa me la dometɔ ɖe sia ɖe. Ke hã, Robert ɖe asi le mɔnukpɔkpɔ si ame geɖe buna be mesua ame si zi eve le agbe me o la ŋu ale be wòate ŋu aƒo eɖokui ɖe gbesiagbe mɔɖeɖedɔa me.\n2 Abe ale si wònɔ le Robert gome ene la, mɔnukpɔkpɔ su Kristotɔ geɖe—ɖeviwo kple tsitsiawo siaa—si be woawɔ ŋgɔyiyi le fifi nuɖoanyi sia me. Wo dometɔ aɖewo tiae be yewomawɔ mɔnukpɔkpɔ siawo ŋu dɔ bliboe o, ale be yewoate ŋu ati gbɔgbɔmetaɖodzinuwo yome. (1 Kor. 7:29-31) Nu kae ʋã Robert kple Kristotɔ bubuwo woɖoe be yewoawɔ geɖe le gbeƒãɖeɖedɔa me? Susu vevitɔae nye be wolɔ̃ Yehowa, eye esi gakpe ɖe eŋue nye be wokpɔe dze sii be hehe si Mawu nana la xɔ asi sãsãsã wu. Èbu ale si wò agbe anɔ nenye ɖe nyateƒea ŋuti sidzedze mesu asiwò o la ŋu le ŋkeke siawo mea? Ne míedea ŋugble tso yayra wɔnuku siwo sua mía si le esi Yehowa fiaa nu mí ta ŋu la, akpe ɖe mía ŋu míayi edzi anɔ ŋudzedze kpɔm ɖe nya nyuia ŋu eye wòana míanɔ gome kpɔm le nya nyui gbɔgblɔ dɔa me dzonɔamemetɔe.\nMɔnukpɔkpɔ Gã Aɖee Wònye Be Mawu Nafia Nu Ame\n3. Nu ka tae míate ŋu aka ɖe edzi be Yehowa lɔ̃na faa be yeafia nu amegbetɔ madeblibowo?\n3 Esi Yehowa ƒe dɔme nyo ta la, elɔ̃na faa be yeafia nu amegbetɔ madeblibowo. Wogblɔ tso amesiaminawo ŋu le nyagblɔɖi si le Yesaya 54:13 me be: “Viwòwo katã anye Yehowa ƒe nusrɔ̃viwo, eye viwòwo ƒe ŋutifafa asɔ gbɔ.” Gɔmeɖose si dze le nya mawo me la ku ɖe Kristo ƒe “alẽ bubuwo” hã ŋu. (Yoh. 10:16) Esia dze ƒãa le nyagblɔɖi aɖe si le eme vam le míaƒe ŋkekea me la me. Yesaya kpɔ ŋutega aɖe si me ame siwo tso dukɔwo katã me la nɔ zi ƒom ɖe tadedeagu vavãtɔ ŋu. Egblɔ be wonɔ gbɔgblɔm na wo nɔewo be: “Mina míayi Yehowa ƒe to la, Yakob ƒe Mawu ƒe aƒe la gbɔ, ne wòafia nu mí le eƒe mɔwo ŋu, eye míazɔ eƒe toƒewo.” (Yes. 2:1-3) Mɔnukpɔkpɔ gã kae nye esi be Mawu nafia nu ame!\n4. Nu kae Yehowa dina tso ame siwo wòfiaa nui la si?\n4 Nu kae wòle be míawɔ bene hehe si Mawu nana la naɖe vi na mí? Nudidi vevi aɖee nye be míanye ɖokuibɔbɔla siwo lɔ̃na be woafia nu mí. Hakpala David ŋlɔ bena: “Yehowa ƒe dɔme nyo, eye wòwɔa nuteƒe, . . . [efiaa] eƒe mɔ hiãtɔwo.” (Ps. 25:8, 9) Eye Yesu hã gblɔ be: “Fofo, dziƒo kple anyigba ƒe Aƒetɔ, mekafu wò le dutoƒo, elabena èɣla nu siawo ɖe nunyalawo kple tagbɔɖaɖɛtɔwo vevie, eye nèɖe wo fia vidzĩwo.” (Luka 10:21) Ðe medzroa wò be yeate ɖe Mawu si “[vea] ɖokuibɔbɔlawo nu” la ŋu oa?—1 Pet. 5:5.\n5. Nu ka gbɔ koe wòtso be Mawu ŋuti sidzedze te ŋu va su mía si?\n5 Ðe mí Yehowa subɔlawo míate ŋu agblɔ be míawo ŋutɔ ƒe nunya kple ŋusẽ mee wòtso be míete ŋu nya nyateƒea? Ao. Le nyateƒe me la, Mawu ŋuti sidzedze mate ŋu asu mía si le mía ɖokui si gbeɖe o. Yesu gblɔ be: “Ame aɖeke mate ŋu ava gbɔnye o, negbe ɖe Fofo la, ame si dɔm ɖa la, hee vae.” (Yoh. 6:44) Yehowa to gbeƒãɖeɖedɔa kple gbɔgbɔ kɔkɔea dzi le ame siwo ƒe nɔnɔme ɖi alẽwo tɔ, siwo nye “dukɔwo katã ƒe nu vevitɔ” la, hem le vavamee. (Xag. 2:7) Ðe medzɔ dzi na wò ŋutɔ be èle ame siwo Yehowa he va Via gbɔ la dome oa?—Mixlẽ Yeremiya 9:22, 23.\nEnaa Amewo Ƒe Agbenɔnɔ Nyona Ðe Edzi\n6. Ŋusẽ wɔnuku ka gbegbee “sidzedze Yehowa” tea ŋu kpɔna ɖe amewo dzi?\n6 Le Yesaya ƒe nyagblɔɖia me la, wozã kpɔɖeŋunyagbɔgblɔ nyui aɖe tsɔ ɖɔ ale si amewo ƒe amenyenye le tɔtrɔm le míaƒe ŋkekea me. Ame siwo nye ame wɔadãwo tsã la va zu ŋutifafamewo. (Mixlẽ Yesaya 11:6-9.) Ame siwo lé fu wo nɔewo le ŋutigbalẽ, dukɔmevinyenye, gbegbɔgblɔ ƒe vovototo, kple nu bubu siwo do ƒome kple afi si ame tso ta tsã la, va srɔ̃ ale si woanɔ anyi kple wo nɔewo le ɖekawɔwɔ me. Le kpɔɖeŋunyagbɔgblɔ nu la, ‘wotsɔ woƒe yiwo tu kodziwoe.’ (Yes. 2:4) Nu ka gbɔe wòtso be wote ŋu wɔ tɔtrɔ ɖedzesi mawo? Eyae nye be “sidzedze Yehowa” su wo si, eye wotsɔe de dɔwɔna me le woƒe agbe me. Togbɔ be Mawu subɔlawo mede blibo o hã la, wonye xexea me katã ƒe nɔviwo ƒe habɔbɔ vavã aɖe. Ale si amewo le dzidzɔ kpɔm ɖe nyateƒea ŋu le xexea me godoo kple ku nyui siwo wòna amewo le tsetsem la nye kpeɖodzi be hehe si Mawu nana la xɔ asi sãsãsã wu.—Mat. 11:19.\n7, 8. (a) “Nu siwo ƒo ke ɖe to sesĩe” siwo hehe si Mawu nana la kpena ɖe amewo ŋu womuna ƒua anyi la dometɔ aɖewo ɖe? (b) Nudzɔdzɔ kae ɖee fia be hehe si Mawu nana la hea kafukafu vanɛ na Yehowa?\n7 Apostolo Paulo tsɔ subɔsubɔdɔ si wɔm Mawu ƒe amewo le la sɔ kple gbɔgbɔmeʋawɔwɔ. Eŋlɔ bena: “Míaƒe aʋawɔnuwo menye ŋutilã me tɔwo o, ke boŋ woƒe ŋusẽ tso Mawu gbɔ, be míatsɔ amu nu siwo ƒo ke ɖe to sesĩe la ƒu anyi. Elabena míele tamebubuwo kple nu kɔkɔ sia nu kɔkɔ, si tsia tsitre ɖe Mawu ŋuti sidzedze ŋu la mum ƒu anyi.” (2 Kor. 10:4, 5) “Nu siwo ƒo ke ɖe to sesĩe” siwo me hehe si Mawu nana la naa ablɔɖe amewo tsoe la dometɔ aɖewo ɖe? Wo dometɔ ʋɛ aɖewoe nye agba siwo alakpanufiafiawo, aʋatsodzixɔsewo, kple amegbetɔwo ƒe xexemenunyawo do ɖe amewo dzi. (Kol. 2:8) Hehe si Mawu nana la kpena ɖe amewo ŋu woɖea asi le nuwɔna gbegblẽwo ŋu hetua nɔnɔme nyuiwo ɖo. (1 Kor. 6:9-11) Enaa amewo ƒe ƒomegbenɔnɔ nyona ɖe edzi. Eye wònaa taɖodzinu vavã va sua ame siwo si mɔkpɔkpɔ aɖeke mele o la si le agbe me. Hehe sia ƒomevie hiã egbea.\n8 Nɔnɔme nyui siwo Yehowa kpena ɖe amewo ŋu wotuna ɖo la dometɔ ɖekae nye anukwareɖiɖi, abe ale si wòdze le nuteƒekpɔkpɔ si gbɔna mee ene. (Heb. 13:18) Nyɔnu aɖe si le lndia la lɔ̃ wonɔ Biblia srɔ̃m kplii, eye le ɣeyiɣi aɖe megbe la, woda asi ɖe edzi wòzu gbeƒãɖela maxɔnyɔnyrɔ. Gbe ɖeka esi wòtrɔ tso Fiaɖuƒe Akpata tutu dɔ aɖe wɔƒe gbɔna aƒe me la, efɔ sikatsyɔ̃ɖonu si ƒe home nye Amerika dɔlar 800 le anyigba le teƒe aɖe si te ɖe ʋudzeƒe aɖe ŋu. Togbɔ be ganyawo mede edzi tututu o hã la, etsɔ sikakɔgɛ la yi kpovitɔwo ƒe dɔwɔƒe be woadi nua tɔ. Ewɔ nuku na kpovitɔ si nɔ afi ma la ŋutɔ! Emegbe la, kpovitɔ bubu aɖe biae be: “Nu kae ʋã wò nètiae be yeatsɔ kɔgɛ la ana nua tɔ?” Eɖe eme nɛ be: “Biblia ƒe nufiafiawo trɔ nye agbenɔnɔ, eya ta fifia mezu anukwareɖila.” Nya la wɔ dɔ ɖe kpovitɔa dzi wògblɔ na hamemetsitsi si kplɔ nyɔnua yi la be: “Ame miliɔn 38 ye le nuto sia me. Ne miate ŋu akpe ɖe ame ewo ŋu woava nɔ abe nyɔnu sia ene la, anyo ŋutɔ.” Ne míebu ame miliɔn geɖe siwo ƒe agbenɔnɔ hehe si Mawu nana la trɔ wònyo ɖe edzi ŋu la, ɖe susu gbogbo aɖewo meli siwo ta míakafu Yehowa ɖo oa?\n9. Nu kae wɔe be amewo te ŋu le tɔtrɔ ɖedzesiwo wɔm le woƒe agbenɔnɔ ŋu?\n9 Mawu ƒe Nya la ƒe ametrɔŋusẽ kple kpekpeɖeŋu si Yehowa nana to eƒe gbɔgbɔ kɔkɔea dzi le kpekpem ɖe amewo ŋu wole tɔtrɔ ɖedzesiwo wɔm le woƒe agbenɔnɔ me. (Rom. 12:2; Gal. 5:22, 23) Kolosetɔwo 3:10 gblɔ be: “Mido amenyenye yeye la, si wɔm wole yeyee to sidzedze vavãtɔ me le Ame si wɔe la ƒe nɔnɔme nu.” Ŋusẽ le gbedeasi si le Mawu ƒe Nya, Biblia, me la ŋu be wòaɖe nu si ame nye le ememe la ɖe go, eye ate ŋu atrɔ ale si wòbua tamee kple ale si wòbua nuwo ŋui la gɔ̃ hã. (Mixlẽ Hebritɔwo 4:12.) Ŋɔŋlɔawo ŋuti sidzedze vavã ƒe ame si susu kple agbenɔnɔ ɖe Yehowa ƒe dzidzenu dzɔdzɔewo nu ate ŋu ana ame nazu Mawu xɔlɔ̃, eye agbe mavɔ nɔnɔ ƒe mɔkpɔkpɔ nasu esi.\nEdzraa Mí Ðo Ðe Etsɔme Ŋu\n10. (a) Nu ka tae Yehowa ɖeka koe ate ŋu akpe ɖe mía ŋu míadzra ɖo ɖe etsɔme ŋu? (b) Tɔtrɔ ɖedzesi kawoe ava anyigba bliboa dzi kpuie?\n10 Yehowa ɖeka koe ate ŋu akpe ɖe mía ŋu míadzra ɖo ɖe etsɔme ŋu, elabena enya nu siwo adzɔ le etsɔme. Enya nu si gbɔna dzɔdzɔ ge ɖe ameƒomea dzi le etsɔme. (Yes. 46:9, 10) Biblia ƒe nyagblɔɖiwo ɖee fia be “Yehowa ƒe ŋkeke gã la tu aƒe.” (Zef. 1:14) Nya si le Lododowo 11:4 si gblɔ be, “kesinɔnu menye viɖe aɖeke le dzikudogbe o; ke dzɔdzɔenyenye ɖea ame tsoa ku me” la ƒe nyateƒenyenye adze ƒãa le ŋkeke ma dzi. Ne ɣeyiɣia de na Yehowa be wòadrɔ̃ ʋɔnu Satana ƒe xexea la, nu si anɔ vevie wu ɣemaɣie nye tenɔnɔ si le mía si le Mawu ŋkume. Viɖe aɖeke manɔ ga ŋu ɣemaɣi o. Le nyateƒe me la, Xezekiel 7:19 gblɔ be: “Woatsɔ woƒe klosalo aƒu gbe ɖe kpɔdomee, eye woabu woƒe sika ŋunyɔnui.” Nu sia nyanya akpe ɖe mía ŋu míawɔ nu le nunya me fifia.\n11. Mɔ siwo nu hehe si Mawu nana kpena ɖe mía ŋu míedzrana ɖo ɖe etsɔme ŋu le la dometɔ aɖe ɖe?\n11 Mɔ ɖedzesi aɖe si nu hehe si Mawu nana la dzraa mí ɖo ɖe Yehowa ƒe ŋkeke si gbɔna ŋu le lae nye ale si wòkpena ɖe mía ŋu míetsɔa nu siwo le vevie wu la ɖoa nɔƒe gbãtɔ. Apostolo Paulo ŋlɔ na Timoteo be: “De se na ame siwo nye kesinɔtɔwo le fifi nuɖoanyi sia me be, woagado wo ɖokuiwo ɖe dzi o, eye woagatsɔ woƒe mɔkpɔkpɔ aziɔ ɖe kesinɔnu siwo dzi womate ŋu aka ɖo o la ŋu o, ke boŋ ɖe Mawu . . . ŋu.” Ne menye kesinɔtɔwoe míenye o gɔ̃ hã la, aɖaŋuɖoɖo sia si tso Mawu ƒe gbɔgbɔ me la ate ŋu aɖe vi na mí. Nu kae esia dzi wɔwɔ bia? Le esi míanɔ ŋutilãmenuwo nu ƒom ƒu na mía ɖokuiwo teƒe la, ele be míadze agbagba be ‘míawɔ nyui eye míanye kesinɔtɔwo le dɔ nyuiwo wɔwɔ me’ boŋ. Ne míetsɔa gbɔgbɔmenuwo ɖoa nɔƒe gbãtɔ le míaƒe agbe me la, ekema ‘míele gɔmeɖoanyi nyui aɖe dzram ɖo ɖi dedie na mía ɖokuiwo le etsɔme.’ (1 Tim. 6:17-19) Ðokuitsɔtsɔsavɔ ƒe agbenɔnɔ ma nye nuwɔwɔ le nunya me, elabena Yesu bia be, “viɖe kae wòanye na ame, ne xexe blibo la katã zu etɔ, gake wòbu eƒe luʋɔ?” (Mat. 16:26, 27) Esi Yehowa ƒe ŋkekea tu aƒe alea gbegbe ta la, anyo be mía dometɔ ɖe sia ɖe nabia eɖokui be: ‘Afi kae mele nye nu xɔasiwo nu ƒom ƒu ɖo? Kesinɔnuwo ƒe kluvie menye loo alo Mawu ƒe kluvie menye?’—Mat. 6:19, 20, 24.\n12. Nu ka tae mele be dzi naɖe le mía ƒo ne ame aɖewo mebua míaƒe gbeƒãɖeɖedɔa ɖe naneke me o?\n12 ‘Dɔ nyui’ siwo ŋu Mawu ƒe Nya la ƒo nu tsoe be Kristotɔwo nawɔ la ƒe vevitɔe nye agbeɖeɖedɔ si nye Fiaɖuƒegbeƒãɖeɖe kple nusrɔ̃lawɔwɔ dɔa. (Mat. 24:14; 28:19, 20) Abe ale si wònɔ le ƒe alafa gbãtɔa me ene la, ame aɖewo mabu míaƒe gbeƒãɖeɖedɔa ɖe naneke me o. (Mixlẽ 1 Korintotɔwo 1:18-21.) Gake ema meɖe míaƒe gbedeasia ƒe asixɔxɔ dzi kpɔtɔ o, eye mena hã be ale si wòle vevie be míana mɔnukpɔkpɔ ame sia ame be wòaxɔ gbedeasia dzi ase esi ɣeyiɣi gakpɔtɔ li na esia wɔwɔ la dzi ɖe kpɔtɔ o. (Rom. 10:13, 14) Esi míeyi edzi le kpekpem ɖe amewo ŋu be hehe si Mawu nana naɖe vi na wo la, mía ŋutɔwo hã míakpɔ yayra geɖewo.\nWoyraa Mí Ðe Nu Siwo Míetsɔ Saa Vɔe Ta\n13. Nu kawoe apostolo Paulo tsɔ sa vɔe ɖe nya nyuia ta?\n13 Hafi apostolo Paulo nava zu Kristotɔ la, wonɔ hehe namee be wòava kpɔ dzidzedze le Yudatɔwo ƒe nuɖoanyia me. Anɔ eme be esi mekpɔ xɔ wu ƒe 13 haɖe o la, eʋu le wo de Tarso yi Yerusalem be yeaɖaxɔ hehe le Sefiala Gamaliel si ŋu wodea bubui ŋutɔ la gbɔ. (Dɔw. 22:3) Le ɣeyiɣi aɖe megbe la, Paulo nɔ ŋgɔyiyi wɔm wu ehati geɖewo, eye ne ɖe wòyi eƒe nusɔsrɔ̃a dzi la, anye ne ɖoƒe kɔkɔ aɖe su esi le Yudatɔwo ƒe subɔsubɔ me. (Gal. 1:13, 14) Esi wòxɔ nya nyuia, eye wòƒo eɖokui ɖe gbeƒãɖeɖedɔa me la, egblẽ nu mawo katã ɖe megbe. Ðe tiatia sia si Paulo wɔ la va vee emegbea? Kura o. Le nyateƒe me la, eŋlɔ bena: “Mebua nuwo katã hã be wonye nu bubu le nye Aƒetɔ Kristo Yesu ŋuti sidzedze ƒe asixɔxɔ, si nyo wu sãsãsã la ŋuti. Le eyama ta melɔ̃ nuwo katã zu nu bubu, eye mebua wo abe gbeɖuɖɔ dzro aɖe ko ene.”—Fp. 3:8.\n14, 15. Yayra kawoe míekpɔna le esi míenye “Mawu ƒe hadɔwɔlawo” ta?\n14 Abe ale si Paulo wɔe ene la, mí Kristotɔ siwo li egbea tsɔa nanewo saa vɔe ɖe nya nyuia ta. (Mar. 10:29, 30) Ðe esia wɔwɔ naa nu nyui aɖe toa mía ŋua? Robert si ŋu míeƒo nu tsoe va yi la gblɔ nya aɖe si wɔ ɖeka kple ale si ame geɖewo sena le wo ɖokuiwo me esime wògblɔ be: “Mevem kpɔ [be metsɔ nanewo sa vɔe] o. Ɣeyiɣiawo katã ƒe subɔsubɔdɔa na mekpɔ dzidzɔ kple dzidzeme, eye wòna mɔnukpɔkpɔm ‘meɖɔe kpɔ hekpɔe be, Yehowa ƒe dɔme nyo.’ Ɣesiaɣi si metsɔ ŋutilãmenu aɖewo sa vɔe be mate ŋu ati gbɔgbɔmenuwo yome la, Yehowa tsɔa nu siwo nyo wu nu siwo metsɔ sa vɔe la ɖoa eteƒe nam. Ðeko wònɔna abe ɖe nyemetsɔ naneke kura sa vɔe o ene. Yayrawo koe mekpɔna ɖe eteƒe!”—Ps. 34:9; Lod. 10:22.\n15 Ne èle gome kpɔm le gbeƒãɖeɖe kple nufiafia dɔa me ɣeyiɣi didi aɖee nye esia la, ekema ɖikeke mele eme o be mɔnukpɔkpɔwo su wò hã asiwò nèɖɔe kpɔ hekpɔe be Yehowa ƒe dɔme nyo. Ðe nèse le ɖokuiwò me ɣeaɖewoɣiwo kpɔ be Mawu ƒe gbɔgbɔ kpe ɖe ŋuwò esime nènɔ nya nyuia gblɔm na amewoa? Ðe nègblɔ nya nyuia na ame aɖewo kpɔ, eye nèkpɔe be dzidzɔ yɔ wo me fũu esi Yehowa ʋu woƒe dzi be woaɖo to gbedeasia? (Dɔw. 16:14) Ðe Yehowa kpe ɖe ŋuwò nèɖu mɔxeɖenuwo dzi, ɖewohĩ ena mɔnukpɔkpɔ wò nèkeke wò subɔsubɔdɔa ɖe enua? Ðe wòkpe ɖe ŋuwò le ɣeyiɣi sesẽwo me, si wɔe be nète ŋu yi edzi nɔ esubɔm esime nèse le ɖokuiwò me be ɖeɖi nɔ ye ŋu tema? (Fp. 4:13) Ne mía ŋutɔwo míekpɔe be Yehowa kpe ɖe mía ŋu esime míele gome kpɔm le subɔsubɔdɔa me la, eva zua ame ŋutɔŋutɔ na mí, eye míetena ɖe eŋu geɖe wu. (Yes. 41:10) Ðe menye yayra gã aɖee wònye be míanye “Mawu ƒe hadɔwɔlawo” le nufiafia amewo tso Mawu ŋu ƒe dɔ gã sia me oa?—1 Kor. 3:9.\n16. Aleke nèbua nu siwo nètsɔ saa vɔe kple agbagba siwo nèdzena le nufiafia amewo tso Mawu ŋu me?\n16 Ame geɖewo dina be yewoawɔ nane le yewoƒe agbenɔɣi si ŋu viɖe anɔ ɣeyiɣi didi aɖe. Míekpɔe be zi geɖe la, woŋlɔa dɔ ɖedzesi siwo amewo wɔ le egbexexea me la be kaba. Gake kakaɖedzitɔe la, womaŋlɔ dɔ siwo wɔm Yehowa le egbea le eƒe ŋkɔa ŋu kɔkɔ me la be le Yehowa subɔlawo ƒe ŋutinya me gbeɖe o. Woaɖo ŋku wo dzi tegbee. (Lod. 10:7; Heb. 6:10) Mina míade asixɔxɔ mɔnukpɔkpɔ si su mía si be míekpɔa gome le nufiafia amewo tso Mawu ŋu ƒe dɔ si womaŋlɔ be gbeɖe o me la ŋu.\n• Nu kae Yehowa bia tso ame siwo wòfiaa nui la si?\n• Aleke hehe si Mawu nana la na amewo ƒe agbenɔnɔ le nyonyom ɖe edzii?\n• Yayra kawoe míekpɔna esi míele kpekpem ɖe amewo ŋu be hehe si Mawu nana la naɖe vi na wo?\nAme siwo Yehowa fiaa nui la nye xexea me katã ƒe nɔviwo ƒe habɔbɔ vavã aɖe\nÐe menye yayra gã aɖee wònye be míenye “Mawu ƒe hadɔwɔlawo” oa?\nMawusubɔsubɔ Nye Ŋutɔe Atiae Loo Alo Dzinyelawoe?\nNa Kristo Ƒe Tamesusu Ƒe Nɔnɔme Nanɔ Asiwò\nNye Toɖola Eye Dzi Nenɔ Ƒowò Abe Yesu Ene\nKristo Ƒe Lɔlɔ̃ Ʋãa Mí Míelɔ̃a Ame\nÈdea Asixɔxɔ Nu Si Yehowa Wɔ Hena Wò Ðeɖekpɔkpɔ La Ŋua?\nMeva Kpɔe Be Viɖe Le Agbea Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2009\nGBETAKPƆXƆ—TATA SI MÍESRƆ̃NA September 2009


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malayalam Myanmar Norwegian Polish Portuguese Romanian Russian Samoan Sepedi Silozi Sinhala Slovak Slovenian Spanish Swahili Swedish Thai Turkish Ukrainian Urdu\n“Ne nane do dziku nam la, medina be maɖe nye seselelãmewo agblɔ na ame aɖe. Ne melé blanui la, medina be ame aɖe nade dzi ƒo nam be, ele nyonyo ge. Ne mele dzidzɔ kpɔm la, medina be mía kple ame aɖe míakpɔ dzidzɔa. Le gonyeme la, ele vevie be xɔlɔ̃ nanɔ ame si.”—Brittany.\nWOGBLƆNA be ɖeviwo hiã fefewɔhatiwo, eye ƒewuiviwo ya hiã xɔlɔ̃wo. Nu kae nye vovototoa?\nFefewɔhati nye ame aɖe si mia kplii miefea fefe.\nXɔlɔ̃ nye ame aɖe si hã kpɔa dzidzɔ ɖe nu siwo ŋu nèdea asixɔxɔe ŋu.\nGakpe ɖe eŋu la, Biblia gblɔ be “xɔlɔ̃ lɔ̃a ame ɣesiaɣi, eye wòtrɔna dzɔa ame nɔvi le hiã me.” (Lododowo 17:17) Xɔlɔ̃wɔwɔ deto ƒomevi aɖe si de ŋgɔ wu esi nɔa fefewɔhatiwo dome la ŋue nya sia anya ku ɖo!\nNyateƒenya: Esi nèle tsitsim la, èhiã xɔlɔ̃ siwo\n(1) Si nɔnɔme nyoameŋuwo le.\n(2) Nɔa agbe ɖe Biblia ƒe dzidzenuwo nu.\n(3) Akpɔ ŋusẽ nyui ɖe dziwò.\nBiabia: Aleke nàwɔ anya ne xɔ̃wòwo ɖo nudidi siawo gbɔ? Na míadzro wo me ɖekaɖeka.\nXɔlɔ̃dzedze Ƒe Nudidi #1 tɔ Nɔnɔme Nyoameŋuwo\nNu si wòle be nànya. Menye ame sia amee anye xɔlɔ̃ nyui o. Biblia gblɔ gɔ̃ hã be ‘zɔhɛ aɖewo li, siwo dina be yewogblẽ nu le wo nɔewo ŋu.’ (Lododowo 18:24) Ðewohĩ nya sia awɔ nuku na wò. Gake bu eŋu kpɔ: Ðe “xɔlɔ̃” aɖe nɔ asiwò si ɖoe koŋ ba wò kpɔa? Ke “xɔlɔ̃” aɖe si gblɔa ŋuwònya vɔ̃ le megbewò alo kakaa wobewobewo le ŋuwò ya ɖe? Ne nu siawo dzɔ ɖe dziwò kpɔ la, woate ŋu ana màgaka ɖe xɔ̃wòwo dzi o. * Ele be nàɖo ŋku edzi ɣesiaɣi be le xɔlɔ̃dzedze gome la, xɔlɔ̃ nyui ʋɛ dzedze nyo wu xɔlɔ̃ manyomanyo geɖe ƒe amesinɔnɔ!\nNu si nàte ŋu awɔ. Tia ame siwo si nɔnɔme nyui siwo nàte ŋu asrɔ̃ le la woanye xɔ̃wòwo.\n“Ame sia ame ƒoa nu nyui tso xɔ̃nye Fiona ŋu. Nye hã medi be amewo naƒo nu nyui tso ŋunye. Medi be ŋkɔ nyui nanɔ ŋunye abe eya ke ene. Mebua esia be enye nɔnɔme nyoameŋu aɖe.”—Yvette, si xɔ ƒe 17.\nTe mɔfiame sia kpɔ.\n1. Xlẽ Galatiatɔwo 5:22, 23.\n2. Bia ɖokuiwò be, ‘Ðe xɔ̃nyewo ɖea nɔnɔme siwo ƒo ƒu nye “gbɔgbɔ la ƒe kutsetse” fiana?’\n3. Ŋlɔ xɔ̃wò siwo mia kpli wo dome le kplikplikpli ƒe ŋkɔwo ɖe ete. Ŋlɔ nɔnɔme si ɖea dzesi wu le wo dometɔ ɖe sia ɖe ŋu ɖe eƒe ŋkɔ xa.\nAɖaŋuɖoɖo: Ne nɔnɔme gbegblẽwo koe vaa susu me na wò ku ɖe wo dometɔ aɖe ŋu la, ekema ehiã be nàdi xɔlɔ̃ siwo ɖɔ ʋu wu!\nXɔlɔ̃dzedze Ƒe Nudidi #2 lia—Agbenɔnɔ Ðe Biblia Ƒe Dzidzenuwo Nu\nNu si wòle be nànya. Zi ale si nèdi vevie be yeadze xɔlɔ̃woe la, zi nenemae àlɔ̃ adze xɔlɔ̃ kple ame maɖɔʋuwo. Biblia gblɔ be: “Ne ède ha kple bometsilawo la, àzu ame gbegblẽ.” (Lododowo 13:20) Nya “bometsilawo” mefia ame siwo si nunya mele o. Ke boŋ eku ɖe ame siwo gbea aɖaŋuɖoɖo si me nunya le xɔxɔ, eye le esia teƒe la, wonɔa agbe le mɔ si tsi tsitre ɖe agbe nyui nɔnɔ ƒe dzidzenuwo ŋu la nu—esiawoe nye xɔlɔ̃ siwo ƒomevi mèhiã o!\nNu si nàte ŋu awɔ. Le esi nàdze xɔlɔ̃ kple ame ɖe sia ɖe si alɔ̃ wò nya ko la, anyo be nàtia wo me. (Psalmo 26:4) Gake esia mefia be nàbu nazã ɖe amewo ŋu o. Le go sia me la, amewo me tiatia fia be nugɔmesese ƒe ŋutete deŋgɔ le asiwò be nàte ŋu akpɔ ‘vovo, si le ame dzɔdzɔe kple ame vɔ̃ɖi dome, kple vovo, si le mawusubɔla kple ame si mesubɔnɛ o la dome.’—Maleaxi 3:18.\nMawu mekpɔa ame ŋkume o, gake le ame siwo ‘adze eƒe agbadɔ me’ ya gome la, etiaa wo me. (Psalmo 15:1-5) Wò hã àte ŋu awɔ nenema. Nɔ agbe ɖe dzidzenu dzɔdzɔewo nu, eye ame bubu siwo le agbagba dzem be yewoawɔ nenema ke la ade dzesi wò. Mlɔeba la, woava zu xɔ̃wò nyuitɔwo kekeake!\n“Medaa akpe be dzinyelawo kpe ɖe ŋunye medze xɔlɔ̃ nyuiwo—hanyeti siwo nɔa agbe ɖe Mawu ƒe dzidzenuwo nu.”—Christopher, si xɔ ƒe 13.\nÐo biabia siwo gbɔna ŋu:\n▪ Ne mele xɔ̃nyewo dome la, zi geɖe la, ɖe mevɔ̃na be woava zi dzinye be mawɔ nane si menya be menyo oa?\n□ Ɛ̃ □ Ao\n▪ Ðe mehena ɖe megbe le xɔ̃nyewo ɖeɖe fia dzinyelawo me hevɔ̃na be dzinyelawo mava kpɔ ŋudzedze ɖe wo ŋu oa?\nAɖaŋuɖoɖo: Ne èɖo biabia siwo le etame ŋu be ɛ̃ la, ke ele be nàdi xɔlɔ̃ siwo nɔa agbe ɖe dzidzenu kɔkɔwo nu. Ðe manyo be nàdze wo didi gɔme tso ame siwo tsi wu wò vie eye woɖoa kpɔɖeŋu nyui le Kristotɔwo ƒe agbenɔnɔ me dome oa?\nXɔlɔ̃dzedze Ƒe Nudidi #3 lia—Ŋusẽkpɔɖeamedzi Nyui\nNu si wòle be nànya. Biblia gblɔ be: “Hadede vɔ̃wo gblẽa nɔnɔme nyuiwo.” (1 Korintotɔwo 15:33) Sɔhɛ aɖe si ŋkɔe nye Lauren la gblɔ be: “Ne mewɔ ɖe nu si nye sukuhatiwo bia tso asinye dzi ko hafi wolɔ̃a nye nya. Metsi akogo, eya ta meɖoe be nye hã mawɔ nu abe woawo ke ene bene woalɔ̃ nye nya.” Lauren kpɔe be, ne ènɔa agbe ɖe ame bubuwo ƒe dzidzenuwo nu la, ɖeko nàva nɔ abe aɖidati kpakpɛ le fefewɔkpe dzi ene, eye woanɔ wò hem nɔ yiyim nɔ gbɔgbɔm ale si dze wo ŋu. Medze be woawɔ nu ɖe ŋuwò nenema kura o!\nNu si nàte ŋu awɔ. Tso ka kple ame siwo zia dziwò be nànɔ agbe wòasɔ ɖe ale si yewonɔa agbee nu la. Ne èɖe afɔ sia la, wò dzi adze eme eye ànɔ klalo na xɔlɔ̃ ɖɔʋuwo—xɔlɔ̃ siwo akpɔ ŋusẽ nyui ɖe dziwò—dzedze.—Romatɔwo 12:2.\n“Xɔ̃nye vevi Clint nye ame si bua nuwo ŋu nyuie hesea veve ɖe ame nu, eye esia wɔe be wònye dzideƒotsoƒe gã aɖe nam.”—Jason, si xɔ ƒe 21.\nBia nya siwo gbɔna la ɖokuiwò:\n▪ Ðe metrɔ ale si medoa awui, ƒoa nui, alo wɔa nui bene madze xɔ̃nyewo ŋua?\n▪ Ðe meva le teƒe siwo amewo menɔa agbe ɖɔʋu le o, siwo nye ŋutɔ nyemayi le ɖokuinye si gbeɖe o, la yim le xɔ̃nyewo ta?\nAɖaŋuɖoɖo: Ne èɖo biabia siwo le etame ŋu be ɛ̃ la, ekema te ɖe dziwòlawo alo ame tsitsi aɖe ŋu hena aɖaŋuɖoɖoxɔxɔ. Ne Yehowa Ðasefoe nènye la, àte ŋu ate ɖe Kristotɔ hamemetsitsi aɖe hã ŋu ahana wòanya be yehiã kpekpeɖeŋu le xɔlɔ̃ siwo akpɔ ŋusẽ nyui ɖe ye dzi tiatia me.—g09 03-E.\n^ mm. 14 Enye nyateƒe be ame sia ame wɔa vodada. (Romatɔwo 3:23) Eya ta ne xɔ̃wò aɖe dze agɔ le dziwò eye emegbe wòte ɖe edzi vevie la, ɖo ŋku edzi be “lɔlɔ̃ tsyɔa nu vɔ̃ geɖe dzi.”—1 Petro 4:8.\n▪ Nɔnɔme kawoe nàdi vevie be woanɔ xɔ̃wò si, eye nu ka tae?\n▪ Nɔnɔme kawoe wòahiã be nàtu ɖo be nàte ŋu anye xɔlɔ̃ ɖɔʋu?\n“Esi dzinyelawo xlɔ̃ num be madzudzɔ hadede kple xɔ̃nye aɖewo la, megblɔ na ɖokuinye be ame siawo koe nye ya medi be made ha kpli. Ke hã, dzinyelawo tɔ dzɔ, elabena esi meva de ŋugble tso woƒe aɖaŋuɖoɖoa ŋu la, mekpɔe be ame ɖɔʋu geɖewo li mate ŋu adze xɔlɔ̃e.”—Cole.\n“Gomekpɔkpɔ le Kristotɔwo ƒe subɔsubɔdɔa mee nye mɔ nyuitɔ si dzi mekpɔ be mate ŋu ato anya hamea me tɔwo. Mɔ ma dzi metona dea ha kple ame ƒomevi vovovowo, ɖeviwo kple tsitsiawo siaa. Eye esia mee medea ha kple ame siwo lɔ̃ Yehowa le.”—Yvette.\n“Medo gbe ɖa be xɔlɔ̃wo nasu asinye, ke hã, mede dzesii be nyemenɔ agbagba aɖeke dzem be make ɖe wo ŋu o. Eya ta meɖoe be ne meyi Kristotɔwo ƒe kpekpewo la, manɔ tetem ɖe amewo ŋu ahanɔ dze ɖom kpli wo. Eteƒe medidi o, xɔlɔ̃ yeye geɖe va su asinye. Magblɔ kloe be nyemegase le ɖokuinye me kpɔ be metsi akogo o.”—Sam.\n[Aɖaka si le axa 20]\nTE AÐAŊUÐOÐO SIAWO KPƆ\nÐo dze kple dziwòlawo tso xɔlɔ̃dzedze ŋu. Bia wo woaɖo dze tso xɔlɔ̃ siwo tɔgbi nɔ wo si esime woxɔ ƒe si le asiwò fifia ŋu na wò. Ðe wòva ve wo emegbe be yewotia ame aɖewo wonye yewo xɔlɔ̃woa? Ne nenemae la, nu ka tae? Bia wo ale si nàwɔ aƒo asa na kuxi siwo me woto la dometɔ aɖewo.\nÐe xɔ̃wòwo fia dziwòlawo. Ne èle hehem ɖe megbe le esia wɔwɔ ŋu la, ekema bia ɖokuiwò be, ‘Nu ka tae nyemedi be maɖe wo afia dzinyelawo o?’ Ðe nɔnɔme aɖewo le xɔ̃wòwo si siwo ŋu nènya be dziwòlawo makpɔ ŋudzedze ɖo oa? Ne nenemae la, ɖewohĩ ahiã be nàlé ŋku ɖe ame siwo nàdze xɔlɔ̃ kpli la ŋu nyuie hafi atia wo.\nMƆ ETƆ̃ SIWO DZI NÀTO XƆLƆ̃ NYUIWO NAKPƆTƆ ANƆ ASIWÒ\n▪ Nye toɖola nyui. Tsɔ ɖe le xɔ̃wòwo ƒe nyonyo kple nu siwo ŋu wotsia dzi ɖo me.—Filipitɔwo 2:4.\n▪ Nye tsɔtsɔkeme. Mègakpɔ mɔ be woawɔ nu sia nu pɛpɛpɛ o. “Mí katã míewɔa vodada zi geɖe.”—Yakobo 3:2.\n▪ Mèganɔ wo ŋu ɣesiaɣi o. Mehiã be nàku ɖe wo ŋu gligãa o. Xɔlɔ̃ vavãwo anɔ ŋuwò ne èhiã wo.—Nyagblɔla 4:9, 10.\nNe ènɔa agbe ɖe ame bubuwo ƒe dzidzenuwo nu la, ɖeko nàva nɔ abe aɖidati kpakpɛ le fefewɔkpe dzi ene, eye woanɔ wò hem nɔ yiyim nɔ gbɔgbɔm ale si dze wo ŋu\nƉoe Ɖe Amewo Ɖoe Ɖe Amewo Ðe Mehiã Xɔlɔ̃ Siwo Ðɔ Ʋu Wua?\ng 4/09 axa 18-20


Ɣleti adee Erik * xɔ. Gake eƒe kpekpeme kple kɔkɔme le ko abe ɣleti ɖeka alo eve vi ene. Togbɔ be eƒe kpekpeme dzi ɖe kpɔtɔ ŋutɔ hã la, eƒe ƒodo dzi ɖe enu eye eƒe afɔwo kple mo te. Efu tititi, eƒe ɖa kli hebiã ɖe ta nɛ, eye abi kakɛwo le ŋuti nɛ. Edze abe mevona le eɖokui me kura o ene. Ne ɖɔkta le ŋku lém ɖe Erik ƒe ŋkuviwo ŋu la, ele nɛ be wòaɖɔ ŋu ɖo elabena eƒe ŋku dzi kawo ate ŋu alã bɔbɔe. Nu anya gblẽ le Erik ƒe susu ƒe dɔwɔna hã ŋu. Nukutɔe la, menye ɖevi sia ɖeɖekoe le nenema o.\n“EKPE ɖe nusiwo wua ɖevi akpa gãtɔ le xexeame godoo ŋu—eye wòƒo dɔxɔleameŋuwo katã ta tso esime Ku Yibɔ (Black Death), si nye dɔvɔ̃ aɖe do vɔ megbe. Ke hã menye dɔxɔleameŋue wònye o. Eƒe nugblẽƒe keke ta lɔ ame miliɔn nane siwo to eme zu bunɔwo, amesiwo léa dɔ kabakaba, eye wògblẽ nu le woƒe susu ƒe dɔwɔwɔ nyuie ŋu la ɖe eme. Edea nyɔnuwo, ƒomewo kple amesiwo to eme mlɔeba hã afɔku me vevie.”—The State of the World’s Children, Dukɔ Ƒoƒuawo ƒe Ðeviwo Ŋu Nyagbɔkpɔha.\nDɔléle ka ŋu nya gblɔm míele? Nunyuimakpɔɖui—vevietɔ nuɖuɖu siwo me protein kple nunyiame siwo naa ŋusẽ ame [le] makpɔmakpɔ [protein-energy malnutrition (PEM)], si Xexeame ƒe Lãmesẽhabɔbɔ (WHO) yɔna be “afɔku ɣaɣla si gbɔ wòle be woakpɔ kpata” ye. Aleke afɔku sia keke tae? Lãmesẽhabɔbɔa gblɔ be, “Le ɖevi miliɔn 10.4 siwo kuna ƒe sia ƒe me la, eya hã kpe ɖe nusiwo wua woƒe afã ŋu.”\nNunyuimakpɔɖui hea dɔléle vovovowo vɛ, tso nuɖuɖumasuame alo nunyiame ɖeka alo wo dometɔ aɖewo koŋ siwo womekpɔna ɖuna o—siwo ƒe ɖewoe nye vitamin kple mineral dzi—va ɖo lolo akpa kple dɔmavɔleameŋu bubu siwo numaɖumaɖu nyuie hena vɛ la dzi. Gake Lãmesẽhabɔbɔa gblɔ be protein kple nunyiame siwo naa ŋusẽ ame makpɔmakpɔ “koŋ mee afɔku le wu bubuawo katã.” Amesiwo koŋ ŋue wògblẽa nu lee nye ɖevi siwo mekpɔ xɔ ƒe atɔ̃ o.\nTɔ sẽ nàbu Erik, amesi míeyɔ le nyatia ƒe gɔmedzedzea me, tsɔ kpe ɖe ɖevi miliɔn nane siwo mekpɔa nu nyui ɖuna o ŋu kpɔ. Menye woƒe vovodae wònye be wole nɔnɔme ma me o, eye womate ŋu asi le enu hã o. Ðeviwo ƒe dɔléle kple nuɖuɖuŋutinunyala Georgina Toussaint gblɔ na Nyɔ! ŋlɔlawo be: “Amesiwo nɔa nɔnɔme sia me nyea fɔmaɖilawo wu ke hã woawoe kpea fu wu.”\nAme aɖewo asusui be womate ŋu awɔ naneke le kuxia ŋu o—eye be womate ŋu akpɔ nuɖuɖu woasu amesiame nu o. Gake nusi wɔ mo ya enye be Lãmesẽhabɔbɔa gblɔ be, “míele xexe si me nuɖuɖu bɔ ɖo egbea ŋutɔ la me.” Nuɖuɖu li si ade na amesiame le anyigba dzi—eye geɖe agakpɔtɔ. Gakpe ɖe eŋu la, amegbetɔwo ƒe numaɖumaɖu nyuie nye dɔléle si nu woate ŋu atsi bɔbɔe eye womagblẽ ga boo aɖeke ɖe eŋu o. Ðe nyateƒenya siawo na nèdo dɔmedzoea?\nAmekawo Ŋue Wògblẽa Nu Le?\nNumaɖumaɖu nyuie ƒe nya la melɔ ɖeviwo ɖeɖeko ɖe eme o. Lãmesẽhabɔbɔa ƒe nyatakaka aɖe si wòna le July 2001 ɖee fia be, “numaɖumaɖu nyuie bɔ ɖe afisiafi, eye wòle nu gblẽm le amesiwo agogo miliɔn 800 ŋu—siwo nye ame siwo katã le dukɔ madeŋgɔwo me dometɔ 20 le alafa me.” Esia fia be ame 1 le 8 ɖesiaɖe me le xexeame le nɔnɔme sia me tom.\nTogbɔ be amesiwo mekpɔa nuɖuɖu wòdea wo nu o sɔ gbɔ ɖe Asia wu—vevietɔ le anyiehe kple titina nutowo me—hã la, dukɔ siwo me amewo mekpɔa nuɖuɖu wòdea wo nu le mama dedie nu o la ƒe akpa gãtɔ le Afrika. Dukɔ madeŋgɔ bubu siwo kplɔe ɖo enye Latin Amerika kple Carib-ƒukpowo dzi tɔwo.\nÐe nunyuimakpɔɖui mele dukɔ deŋgɔwo ya me oa? Ao. Agbalẽ si nye The State of Food Insecurity in the World 2001 ɖee fia be, ame miliɔn 11 le dukɔ deŋgɔwo me mekpɔa nu nyui ɖuna o. Ame miliɔn 27 bubu siwo mekpɔa nu nyui ɖuna o la le dukɔ siwo le dukɔ deŋgɔwo zum me, vevietɔ esiwo le Ɣedzeƒe Europa kple Soviet Union si nɔ anyi tsã me.\nNukatae nu nyui kpɔkpɔ aɖu zu kuxi gã nenema ɖo? Ðe nane li si ana dɔwuitɔwo ƒe nɔnɔmea naka ɖe eme fifia? Ðe nunyuimakpɔɖui nu ava yi le míaƒe ɣletinyigba sia dzi gbaɖegbea? Nyati si kplɔe ɖo aɖo biabia mawo ŋu.\n^ mm. 2 Menye eƒe ŋkɔ ŋutɔŋutɔe o.\n[Nyaɖoɖo/Anyigbatata si le axa 4]\nDUKƆ SIWO LE NUÐUÐU MASUAME ƑE AFƆKU ME\nESIWO ÐO AFƆKU ME VIE\nESIWO ƑE AFƆKUA LE VEDOMESI\nESIWO ÐO AFƆKU ME VEVIE\nAFƆKU MELI O ALO AKƆNTABUBUA MEDE TUTUTU O\nWole mɔ kpɔm na kpekpeɖeŋununanawo le Sudan\nƉoe Ɖe Amewo Ɖoe Ɖe Amewo Afɔku Aɖe Si Keke Ta Ŋutɔ\ng03 3/8 axa 3-5


Ame Ɖeka Trɔ Megbe, Bubu Xɔ Abi le Alavanyo - Volta Online\nby Volta Online May 15, 2018 May 15, 2018 013425\nNyatakakawo ɖee fia be ame manyamanya aɖe datu hewu ƒe 41 nyɔnu aɖe si ŋkɔe nye Rejoice Atta Yaw le Alavanyo Deme si le Hohoe Nutome.\nEmekɔ ha be, ame bubu aɖe si nye ƒe 80 nyɔnu aɖea, xɔ tubi alebe wokɔe yi ɖe Margaret Marquart Hospital (dɔyɔƒea) me le Kpando hena gbedada le eŋu.\nLe ameyinugbea ƒe akpa dzia, dzesidewo ɖee fia be aƒenɔa trɔ va aƒe me tso agble le Adzoɖa, dzinu atɔa ƒe ŋkeke wuienea gbe. Ke kasia wòabe yeaυu υɔtru age ɖe emea, tukpe lɔe xoxo alebe, wobu eƒe agbe.\nAssembli-menɔla na akɔdaƒea, ɖee gblɔ be asrafowo kple kpovitɔwo ƒe habɔbɔ si woɖo anyi be woakpɔ dedienɔnɔnyawo dzi le Nkonya-Alavanyo nutowo mea, dze nugɔmekukuwo gɔme hena kekuku na nudzɔdzɔa.\nNutsotsowo fia be, togbɔ be habɔbɔ si ku ɖe dedienɔnɔnyawo ŋu le tome ha, denugbledi aɖewo koko kpɔtɔ gale nugbegblẽwo wɔm le golɔguiawo me.\nLe Kɔsiɖa si vayi me koa, Dudɔwɔƒe si Kpɔa Dukɔme ƒe Dedienɔnɔnyawo dzi trɔ asi le se yi ku ɖe gaƒoƒo si ŋu se ɖe mɔ le be, Nkonya-Alavanyo dumeviwo kpɔ mɔ anɔ ablɔdzi ŋu, si nye curfew, wòzu tso ŋdi ga ade yi fie ga ade.\nKe vɔvɔe nye be ku ɖe etsɔ nudzɔdzɔ sia ŋua, ɖewomahi dziɖuɖua agatrɔ susu ade se ɖe amewo ƒe ablɔdzinɔnɔ ŋu si asese wu esi le tome fifia.\nDzrehehe aɖe le Nkonya kple Alavanyo duwo dome anye ƒe nanewoe nye esi ku ɖe anyigbanyawo ŋu si wɔnɛ be zi geɖea, akpawo kple evea, wɔa avu kple wonɔewo si wɔe be sedede ɖe ablɔdzinɔnɔ vaɖo gaƒoƒo aɖe koa, ɖo tome kple susu be wòatsi nenem nuwɔnawo ŋu gake ɖeko wòle abe sea ƒe dɔwɔƒe mevale dzedzem o ene.\nOne killed, Another Injured in latest Alavanyo Shooting\nSonrise Christian SHS holds 10th Graduation in Ho


GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Turkish Ukrainian\n“Egbea la amegbetɔwoe woabu fɔe le nu gbagbewo tsɔtsrɔ̃ si le dzidzim ɖe edzi kabakaba la ta.”—Jane Goodall, Nutakpɔla.\nNU GBAGBEWO le dɔ dzi ɣesiaɣi le anyigba dzi eye wohiã na wo nɔewo. Mí amegbetɔwo míenye eƒe akpa vevi aɖe. Míenɔa agbe ɖe nu gbagbe siwo le xexea me dzi hena míaƒe nuɖuɖu kple atike, ya si míegbɔna, kple nu vevi siwo tua míaƒe ŋutilãwo ɖo. Le ŋkeke ɖeka me la, amegbetɔ siwo le anyigba dzi wɔa nu gbagbe bubu ƒomevi siwo wu 40,000 ŋudɔ. Anyigba dzi nu gbagbe vovovoawo do ka kple wo nɔewo le mɔ vovovo wɔnukuwo nu le agbe me.\nKe hã numekula geɖe siwo le nu me kum tso nu gbagbe vovovo siawo ŋu kpɔe be woɖo afɔku me! Ðewohĩ èse nane tso gbenyi, kpɔ̃, sisiblisi ƒomevi aɖewo, kple boso siwo le tsɔtsrɔ̃m la ŋu. Dzɔdzɔmeŋutinunyala aɖewo gblɔ be ati kple lã ƒomeviwo ƒe alafa memama 50 ate ŋu atsrɔ̃ le anyigba dzi le ƒe 75 me. Numekula aɖewo vɔ̃ be nu gbagbe ƒomevi aɖewo nu ayi kabakaba zi gbɔ zi 10,000 wu agbɔsɔsɔme si dzɔdzɔmeŋutinunyalawo bu be ye kuna le wo ɖokui si. Numekula aɖe bu akɔnta be nu gbagbe ƒomevi ɖeka kuna le aɖabaƒoƒo 10 va ɖo 20 ɖesiaɖe me le mama dedie nu.\nDzɔdzɔmeŋutinunyalawo xɔe se be le blema la, dzɔdzɔmefɔkuwo koŋ gbɔe wòtsona nu gbagbewo tsrɔ̃na. Gake wogblɔ be nusi koŋ gbɔ wòtsona fifia ya to vovo. Edze ƒã be wo tsɔtsrɔ̃ egbea tso amegbetɔwo ƒe nuwɔna gbɔ. Dzɔdzɔmeŋutinunyala aɖe yɔ amegbetɔwo be “nu gbagbe ƒomeviwo tsrɔ̃la.”\nÐe amegbetɔwo ƒe nuwɔnawo na be nu gbagbe ƒomeviwo le vɔvɔm alea gbegbea? Ne nenemae la, to mɔ ka nu? Ðe agbe anya nɔ nu gbagbe amadede vovovo siwo le anyigba dzi manɔmeea? Ðe wole nane wɔm tso tetɔtɔ nusi ame aɖewo susu be enye nu gbagbewo tsɔtsrɔ̃ le xexeame la ŋua?\nƉoe Ɖe Amewo Ɖoe Ɖe Amewo Amegbetɔ Le Nu Gblẽm le Dzɔdzɔme Ŋu\ng01 12/8 axa 19


Alesi Nàkpɔ Viwòwo Tae\nNyɔ! | April 8, 2003\nGBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Papiamento (Curaçao) Polish Portuguese Romanian Russian Samoan Setswana Slovak Slovenian Spanish Swahili Swedish Tagalog Ukrainian\n“Dzilawo koŋue wɔa akpa vevitɔ le wo viwo ta kpɔkpɔ tso atikevɔ̃ɖizazã me. Ele be woanye kpɔɖeŋu kple nyatakaka xɔƒe na wo viwo.”—DONNA SHALALA, AMESI NYE AGBALẼŊLƆLA NA UNITED STATES ƑE DƆWƆƑE SI KPƆA AMEWO ƑE LÃMESẼ KPLE DƆWƆNYAWO GBƆ.\nEYATA esi nènye dzila ta la, asiwò mee viwòwo ta kpɔkpɔ tso atikevɔ̃ɖiwo zazã me ƒe dɔ vevitɔ kekeake le. Nublanuitɔe la, menye dzilawo katãe akpɔ dɔ ma ƒe vevienyenye adze sii o. Ðetugbi aɖe si tso Brazil, si ŋkɔe nye Ireneu gblɔ be: “Vovo menɔa fofonye ŋu kura o. Ɣeyiɣi kpui aɖe koe wòɖoa dze kpli mí. Mexlɔ̃ nu mí tso atikevɔ̃ɖizazã ŋu ɣeaɖekeɣi kpɔ o.”\nTo vovo na ema la, bu nya si Alecxandros si nye sɔhɛ bubu aɖe si hã tso Brazil gblɔ ŋu kpɔ: “Ne television dzi wɔna aɖe si ku ɖe atikevɔ̃ɖizãlawo ŋu le edzi yim la, fofonye yɔa mía kple tsɛnyewo vaa xɔa mee be míava kpɔe. Eƒoa nu tso nɔnɔme wɔnublanui si me atikevɔ̃ɖizãlaawo nɔna le ezazã ta ŋu na mí. Ɣeaɖewoɣi la, ewɔa mɔnukpɔkpɔa ŋudɔ biaa mí nenye be míekpɔ sɔhɛ bubu siwo zãa atikevɔ̃ɖiwo le suku. Etoa ema dzi xlɔ̃a nu mí tso atikevɔ̃ɖizazã me fɔkuwo ŋu.”\nÈƒo nu tso atikevɔ̃ɖizazã me fɔkuwo ŋu na viwòwo kpɔa? Be nàwɔ ema la, ahiã be nànya nu tso afɔku siwo le ezazã me ŋu. Dzila Kristotɔwo ate ŋu akpe ɖe wo viwo ŋu woakpɔe adze sii be atike manɔsenuwo zazã agblẽ nu le wo ŋu le gbɔgbɔ me. Biblia xlɔ̃ nu mí be míakɔ mía ɖokui ŋu tso ŋutilã kple gbɔgbɔ me ɖiƒoƒo siaa me. (Korintotɔwo II, 7:1) Biblia sɔsrɔ̃ kple viwòwo edziedzi ate ŋu anye dɔwɔnu sẽŋu nàzã le wo ta kpɔkpɔ me. *\n‘Xɔlɔ̃ si Dzi Wokana Ðo’\nEle vevie hã be nàtu kakaɖedzi ɖo le mia kple viwòwo dome. ‘Xɔlɔ̃ si dzi wokana ɖo’ ye Yehowa nye na via siwo le anyigba dzi. (Yeremya 3:4) Xɔlɔ̃ si dzi wokana ɖoe nènye na viwòa? Ðe nèɖoa to nyuie sea viwòa ƒe nyawoa? Ðe viwòa ɖea dzi ɖi gblɔa eƒe kuxiwo na wòa? Ðe nèlɔ̃a fɔbubu ame wu ame kafukafua? Dze agbagba nànya viwòa nyuie. Xɔlɔ̃wo le esia? Amekawoe wonye? Biblia gɔ̃ hã xlɔ̃ nu be: “Habɔbɔ vɔ̃wo gblẽa nuwɔna nyuiwo.” (Korintotɔwo I, 15:33) Mègavɔ̃ be yeaɖo mɔxenuwo ahakpɔ egbɔ be wowɔ wo dzi alo ana tohehe wo lɔlɔ̃tɔe o. Biblia gblɔ be: “He to na viwò, ekema ana gbɔɖeme wò, eye wòado vivi na wò luʋɔ.”—Lododowo 29:17.\nGakpe ɖe eŋu la, mègabu afɔku siwo viwòa dze ŋgɔe la nu tsɛ o. Dzila aɖewo atsɔe be esi yewo viwo tso ƒome siwo ŋu wodea bubui vevie me ta la, womaƒo wo ɖokui ɖe atikevɔ̃ɖiwo zazã me o. Gake Ðk. José Henrique Silveira ɖe nu me be: “Atikevɔ̃ɖisitsala ƒe didie nye be yeadze xɔlɔ̃ bubumewo ƒe viwo elabena afimae wòakpɔ ga le.” Ẽ, ne woate ŋu able sɔhɛ si ŋu bubu le ade atikevɔ̃ɖizazã me la, ke sɔhɛ bubuwo beble le bɔbɔe.\nEyata bu nyaa ŋu nyuie. Dze agbagba nànya dzesi siwo afia be wote atike vɔ̃ɖi zazã la dometɔ aɖewo kaba. Le kpɔɖeŋu me, ɖe viwòa te eɖokui ɖeɖe ɖe aga, léa blanui, te nuwɔwɔ adãtɔe, alo gbe nu gɔme sesea? Ðe wòɖe eɖokui ɖa tso exɔlɔ̃ xoxowo alo ƒometɔwo ŋu kpataa? Ne nenemae la, susuwo li si ta wòle be nàɖe afɔ ɖo.\nNublanuitɔe la, togbɔ be dzilawo wɔ afɔɖeɖe siwo dze na kafukafu hã la, sɔhɛ aɖewo ɖe mɔ woƒo nya ɖe wo nu wote wo ɖokui ƒoƒo ɖe atikevɔ̃ɖiwo zazã me. Nukae wòle be nàwɔ ne aleae wòle le viwò gome?\nNe Sɔhɛ aɖe Zãa Atike Vɔ̃ɖiwo\nIreneu gblɔ be: “Kaka dzinyelawo nava nya la, nɔvinyeŋutsu nɔ atikevɔ̃ɖiwo zãm ɣleti gbogbo aɖewo. Esi womebui kpɔ be yewo viwo dometɔ aɖe ava nye atikevɔ̃ɖizãla o ta la, dzidzi ƒo wo vevie le gɔmedzedzea me. Le gɔmedzedzea me la, nusi va fofonye ƒe ta me koe nye be yeatsɔ asi sesẽ akplɔ nɔvinyeŋutsuae.”\nNe dzilawo se be yewo viwo le atikevɔ̃ɖi zãm la, nu gbãtɔ si te ŋu dzɔna enye be woado dziku, atɔtɔ, ahase le wo ɖokui me be yewoƒe agbagbadzedzewo zu dzodzro. Ke hã, nyatakakanagbalẽ aɖe si Dɔwɔƒe si Kpɔa Sukunyawo Gbɔ le United States ta la ɖo aɖaŋu be: “Dzika megatso ƒowò o! Eye mègabu fɔ ɖokuiwò o. Nu vevitɔ fifiae nye be nàlé ɖokuiwò kpoo [ahaku] nusi le dzɔdzɔm me. . . . Atikevɔ̃ɖizazã nye nusi woate ŋu axe mɔ na. Atikevɔ̃ɖizazã nye dɔ si woate ŋu ada.”\nẼ, wɔ nu dɔmefafatɔe ahatɔ afɔ to sesĩe be nɔnɔmea nagava do fievo o. Ðeko dzikudodo akpa alo tɔtɔ le susu me ado kplamatse viwòa ƒe hayahaya. Azɔ hã èdi be yeakpe ɖe viwòa ŋu wòatsi azu ame ɖɔʋu si bua tame na eɖokui. Eyata xɔ ɣeyiɣi alesi dze nàdzro nu me kple sɔhɛa tso dzi me be nàkpe ɖe eŋu wòakpɔ atikevɔ̃ɖi mazãmazã ƒe viɖewo adze sii. Dze agbagba nàɖe nusi le ɖevi dzegoa ƒe dzi me ado goe, eye lɔ̃ faa nàɖo toe.—Lododowo 20:5.\nIreneu gblɔ kpee be: “Emegbe la, dzinyelawo trɔ alesi wonɔ nyaa gbɔ kpɔmee hete nuxɔxlɔ̃ nɔvinyeŋutsua, woxe mɔ ɖe teƒe aɖewo yiyi ŋu nɛ, wowɔ tɔtrɔ le eƒe sukudeɣeyiɣiwo ŋu be maganɔ go dom sukuhati mawo ke gbesiagbe o. Wote mɔxexe nɛ tso eƒe zɔhɛwo ŋu hekpɔa ɣeyiɣi geɖe ɖe eya kpakple ƒomea me tɔ mamlɛawo ŋu wu.”\nBu alesi dzila bubu aɖewo kpɔ nyaa gbɔ dzidzedzetɔe esime wode dzesii be yewo viwo nɔ atikevɔ̃ɖi zãm la ŋu kpɔ.\nNyawo Gbɔ Kpɔkpɔ Dzidzedzetɔe\nMarcelo, si nye ŋutsu aɖe si le São Paulo, Brazil, la ɖe nu me be: “Eyae nye nya sesẽtɔ kekeake si dzɔ ɖe mía dzi kpɔ. Mía kple srɔ̃nye míede dzesi nu wɔmoya aɖeke le mía viŋutsuvi eveawo ƒe agbenɔnɔ ŋu o. Zi geɖe la, woa kple sɔhɛ aɖewo siwo míesusu be míenya nyuie lae ɖaɖua nu le nuɖuɖudzraƒewo. Dzigbãnyae wònye na mí esi mía xɔlɔ̃ aɖe va gblɔ na mí be mía viŋutsuvi eveawo nɔ gbe nom. Gake esi míebia wo la, wolɔ̃ ɖe edzi enumake.”\nAleke Marcelo wɔ nu ɖe viaŋutsuviawo ƒe nuwɔnawo ŋui? Egblɔ be: “Mía kple srɔ̃nye míete ŋu ɣla míaƒe seselelãmewo o. Gake togbɔ be míetsi tre ɖe woƒe atikevɔ̃ɖizazãa ŋu hã la, míewɔ naneke tsɔ do vlo wo o. Míelɔ̃ ɖe edzi be míaƒe taɖodzinu tso ɣemaɣi dzi enye be míakpe ɖe mía viŋutsuviawo ŋu be woadzudzɔ atikevɔ̃ɖia zazã. Míegblɔ míaƒe tameɖoɖowo tẽ, eye mía viŋutsuvi evea siaa lɔ̃ ɖe míaƒe ɖoɖowo dzi. Woayi woƒe sukudedea dzi eye woayi edzi awɔ dɔ. Woawo ɖeɖe magado go azɔ o. Míeɖea lɔlɔ̃ fiaa wo gbesiagbe, menye le ŋkeke tɔxɛ aɖewo ko dzi o. Esi wònye xɔtudɔe mewɔna ta la, mekplɔa wo yia dɔmee edziedzi alesi mate ŋui. Míete ɖoɖo geɖe wɔwɔ ɖe modzakaɖeɖe ŋu, míexɔa ɣeyiɣi geɖe ƒoa nu tso etsɔme kple alesi wòhiã be taɖodzinu ɖɔʋuwo nanɔ mía si le agbe me ŋu.” Ale wɔ Marcelo kple srɔ̃a te ŋu kpe ɖe wo viŋutsuawo ŋu wodzudzɔ atikevɔ̃ɖizazã.\nGabu vifofo Braziltɔ bubu ƒe nuteƒekpɔkpɔ ŋu kpɔ. Viaŋutsu Roberto gblɔ be: “Esi fofonye va de dzesii be tsɛnye nɔ atikevɔ̃ɖi zãm la, le esi teƒe be Papa nahe nya ɖe eŋu le dziku me alo ahe to nɛ la, edze xɔlɔ̃e si na vɔvɔ̃ meganɔ tsɛnyea me ɖe eŋu o. Eva nya nɔvinyeŋutsua xɔlɔ̃wo kple teƒe siwo wòlɔ̃a yiyi, eye wòte nu me ɖeɖe nɛ be mehiã be wòazã atike mawo ahadze xɔ̃ ame mawo o. Papa gblɔ nɛ be yemedi be yeatsi zãdomadɔlɔ̃e anɔ edim o.” Fofoa srɔ̃ hã kpe asi ɖe srɔ̃a ŋu bliboe le agbagbadzedze be woakpɔ sɔhɛa ƒe kuxia gbɔ me. Wo ame evea siaa lɔ̃ ɖe edzi be yewoaɖe afɔ kpata hetso nya me be yewoakpe ɖe eŋu le aƒeme.—Kpɔ aɖaka si nye “Kpekpeɖeŋu Xɔxɔ.”\nMègana Ta O!\nVinyinyi le ‘ɣeyiɣi vɔ̃’ siawo me ate ŋu anye dɔ sesẽ teɖeɖiameŋu. (Timoteo II, 3:1) Ke hã, mele be nàŋe aɖaba aƒu wò ŋutɔ wò gbɔgbɔ me kple seselelãme nuhiahiãwo dzi o. (Mateo 5:3) Aleke Lododowo 24:10 me nyawo nye nyateƒee nye si be: “Ne ègbɔdzɔ le xaxaɣi la, ekema ŋusẽ boo mele ŋuwò o.” Hadede kple nyateƒe Kristotɔwo ate ŋu ana ŋusẽ geɖe naɖo ame ŋu. Àte ŋu axɔ kpekpeɖeŋu kple dzideƒoname le Yehowa Ðasefowo ƒe kpekpewo me le Fiaɖuƒe Akpata me.—Hebritɔwo 10:24, 25.\nLe nyateƒe me la, nufiafia wò ƒomea be woaxɔ Mawu dzi se ate ŋu anye atikevɔ̃ɖizazã ŋuti takpɔnu nyuitɔ kekeake. Gake Mawu mezia sɔhɛwo dzi be woazɔ agbenɔnɔmɔ gobi aɖe dzi o. Gake enaa aɖaŋuɖoɖo nyuiwo. Abe alesi woŋlɔe ɖe Psalmo 32:8 ene la, Mawu gblɔ be: “Mafia nu wò, eye mafia mɔ, si nato la wò; maɖo aɖaŋu na wò, eye nye ŋku anɔ ŋuwò.” Esi Mawu nye Dziƒofofo lɔ̃ame ta la, edi be yeakpɔ sɔhɛwo ta tso seselelãme, ŋutilã, kple gbɔgbɔ me fɔkuwo me. (Lododowo 2:10-12) Kakaɖedzi nenɔ asiwò be Mawu hã akpe ɖe dzila siwo ɖoe kplikpaa be yewoanyi yewo viwo ‘le Yehowa ƒe hehe kple nuxɔxlɔ̃ me’ la ŋu.—Efesotɔwo 6:4.\nKe hã, vinyinyi le egbexexea me ƒe nyaƒoɖeamenuwo nu ate ŋu asẽ ɣeaɖewoɣi. Ðe kpekpeɖeŋu aɖe li woakpɔ mɔ na?\n^ mm. 5 Yehowa Ðasefowo ta nyatakaka siwo ate ŋu akpe ɖe dzilawo ŋu woadzro nyatiwo abe atikevɔ̃ɖizazã me kuxiwo me kple wo viwo. Le kpɔɖeŋu me, kpɔ agbalẽ si nye Questions Young People Ask—Answers That Work ƒe ta 33 kple 34.\n“Atikevɔ̃ɖizazã nye nusi woate ŋu axe mɔ na. Atikevɔ̃ɖizazã nye dɔ si woate ŋu ada.”—DƆWƆƑE SI KPƆA SUKUNYAWO GBƆ LE UNITED STATES\n[Aɖaka si le axa 6]\nÐewohĩ dzila aɖewo atso nya me be anyo awu be yewoakɔ yewo via ayi kɔdzii be woakpe ɖe eŋu wòadzudzɔ atikevɔ̃ɖia zazã. Dɔyɔmɔnu si tututu dzilawo atia la nye woa ŋutɔwo ƒe nyametsotso. Gake esi wònye dɔdaƒe ɖesiaɖe kple eƒe dɔyɔyɔe ta la, anyo be dzilawo naku nu me nyuie hafi ayi dɔdaƒe aɖe hena dɔyɔyɔ. Le tagbɔdɔléleŋutinunyala Arthur Guerra de Andrade, si nye nufialagã le São Paulo Yunivɛsiti, Brazil, ƒe nya nu la, amesiwo xɔa dɔyɔyɔ le kɔdziwo la dome 30 le alafa me koe te ŋu dzudzɔa atikevɔ̃ɖi zazã. Eyata ele be dzilawo natsɔ ɖe le wo viwo ƒe hayahaya me vevie, ne kɔdzidɔwɔlawoe le dɔa dam hã.\n[Aɖaka/Nɔnɔmetata siwo le axa 7]\nKpekpeɖeŋu na Atikevɔ̃ɖizãlawo Siwo Di be Yewoadzudzɔ\nSɔhɛ si le agbagba dzem be yeadzudzɔ atikevɔ̃ɖizazã ye nènyea? Ne nenemae la, àkpɔe be Biblia xexlẽ kple nusiwo nèxlẽ tsɔtsɔ wɔ dɔe ate ŋu akpe ɖe ŋuwò le wò agbagbadzedze be yeadzudzɔ me. Vevietɔ la, àkpɔe be Psalmowo ƒe agbalẽa xexlẽ akpe ɖe ŋuwò ŋutɔ, elabena eɖe seselelãme wɔnublanui siwo me tom ànya nɔ fifia la dometɔ geɖe gblɔ. Gbedodo ɖa na Mawu tso dzi me, ahaɖe wò dzimesusuwo agblɔ nɛ faa hã ate ŋu akpe ɖe ŋuwò. (Filipitɔwo 4:6, 7) Àte esese le ɖokuiwò me be eléa be na ye nyateƒe eye be edi be nàkpɔ dzidzedze. Gake esi Mawu mezia ame aɖeke dzi be wòawɔ nusi tsi tre ɖe eya ŋutɔ ƒe lɔlɔ̃nu ŋu o ta la, ele vevie be wòanye wò didi ŋutɔŋutɔ be yeadzudzɔ atikevɔ̃ɖizazã. Hakpala Dawid, amesi xɔ Mawu ƒe kpekpeɖeŋu zi geɖe la gblɔ be: “Mele mɔ kpɔm na Yehowa kakaka, eziɔ to ɖe ŋunye, eye wòse nye ɣlidodo. Ehem tso gbegblẽ ƒe do la me, eye wòɖem le ba finyafinya me, etsɔ nye afɔ ɖo agakpe dzi, eye wòli ke nye afɔɖeɖewo.” (Psalmo 40:2, 3) Egbea la, Mawu kpena ɖe amesiwo di be yewoakɔ yewo ɖokui ŋu ahasubɔe la ŋu nenema ke.\n“Fofonye xlɔ̃ nu mí tso afɔkuawo ŋu”—Alecxandros\nGbɔ dzi ɖi nàxlɔ̃ nu viwòwo tso ŋutilã kple gbɔgbɔ me fɔku siwo le atikevɔ̃ɖizazã me ŋu\nNya viwòa ƒe zɔhɛwo\n[Nɔnɔmetata si le axa 8, 9]\nNyawo gbɔ kpɔkpɔ tufafatɔe ana nɔnɔme manyomanyo mado fievo o\nƉoe Ɖe Amewo Ɖoe Ɖe Amewo Alesi Nàkpɔ Viwòwo Tae\ng03 4/8 axa 5-9\nSɔhɛwo Kple Atikevɔ̃ɖiwo\nXexe si me Atikevɔ̃ɖizazã Manɔ O—Ava Kpuie\nAlɔ̃dɔdɔ—Nudzroamee loo alo Agbemenuhiahiãe?\nAlesi Nàwɔ Wò Alɔ̃dɔdɔ Nanyo Ðe Edzi\nNukae Nye Ŋutilãmenudidi?\nVideohaƒoƒowo—Aleke Mawɔ Awɔ Tiatia Nyuiwo?\nNu Ðuɖu Gatsi Mazãmazãe\nTsaɖiɖi Yi Akɔɖugble Aɖe Me\nAkantɔwo Ƒe Lododowo—Alesi Wowɔa Wo Ŋudɔe le Hadomegbenɔnɔ Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO April 8, 2003\nƉoe Ɖe Amewo Ɖoe Ɖe Amewo MAGAZINEWO April 8, 2003\nMAGAZINEWO April 8, 2003